Ra iTabagone, Oni Rawa ni Marau | Vulici\nWILIKA ENA VOSA Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu vakaViti\n“Oni vakatakila vei au na sala ni bula.”—SAME 16:11.\nSERE: 133, 89\nE UQETI IKO VAKACAVA NA SAME 16 . . .\nme nomu “ivotavota” o Jiova?\nmo digia na itokani vinaka, kei na isausau yaga?\nmo taleitaka na ka vinaka qai cata na ka ca?\n1, 2. E laurai vakacava ena ivakaraitaki nei Tony ni rawa ni veisau na bula?\nE LEQATAKI ni na biu vuli dole mai na sekeneri o Tony. E gone sega ni vakatamani, sa sega tale ga ni taleitaka na vuli. Ena muanimacawa, e dau lai sara iyaloyalo se maliwai ira nona itokani. E sega ni voravora se vakayagataka na wainimate gaga, ia e sega ni vakainaki tu na nona bula qai vakatitiqataka ni bula tiko na Kalou. Dua na siga, e sotava e dua na veiwatini iVakadinadina i Jiova, ratou veivosakitaka na nona lomatarotaro. Rau solia sara vua na brochure—The Origin of Life—Five Questions Worth Asking kei na Was Life Created?\n2 E veisau sara ga na rai nei Tony ni rau lesu yani na veiwatini. Na levu ni nona vulica na brochure, e kakalobilobi kina na drauna. E tukuna: “E dodonu me bula tiko e dua na Kalou.” E vulica na iVolatabu, ni toso na gauna e veisau sara ga nona rai me baleta na bula. Sa dua vei ira na gone vuku e koronivuli, sa sega ni ulu malumalumu me vaka e liu. E qoroi koya na nodra qasenivuli liu. E kaya vua: “Dua na veisau levu au raica vei iko kei na nomu ka ni vuli. E cava, baleta ni o sa maliwai ira na iVakadinadina i Jiova?” E duavata kei koya o Tony, qai wasea vua na ka sa vulica. Toso na gauna e vakacavara vinaka nona vuli ena sekeneri. Nikua sa painia tudei tiko o Tony, e dauveiqaravi tale ga ni ivavakoso. Dua na ka nona marau ni mai kila na Tamana dauloloma o Jiova—Same 68:5.\nO NA MARAU NI O TALAIRAWARAWA VEI JIOVA\n3. Na cava na nona ivakasala o Jiova vei ira na itabagone?\n3 E laurai ena ivakaraitaki nei Tony na nona kauaitaki kemuni dina na itabagone o Jiova. E vinakata mo vakatulewa vinaka, mo marautaka tale ga nomu bula. Oya na vuna e vakasalataki iko kina: “Mo nanuma na Dauveibuli Cecere ena nomu gauna vakaitabagone.” (Dauv. 12:1) E sega ni rawarawa qori ena vuravura nikua. Ia e sega ni dua na ka e dredre ni na vukei iko o Jiova mo marautaka nomu bula taucoko, sega ni gauna ga vakaitabagone. Ena matata qori nida dikeva nodra valuti ira ena Vanua Yalataki na Isireli kei na nona valuti Koliaci o Tevita.\n4, 5. Na cava eda vulica ena nodra valuti Kenani na Isireli, kei na nona valuti Koliaci o Tevita? (Raica na imatai ni iyaloyalo.)\n4 Nira volekata na Vanua Yalataki na Isireli, e sega ni kaya vei ira o Jiova mera vakavakarau ena ivalu se vakavinakataka nodra ivakarau ni vala. (Vkru. 28:1, 2) E kaya ga mera talairawarawa vua qai nuitaki koya. (Josua 1:7-9) Ena sega ni vakaibalebale na ivakasala qori ena rai vakatamata! Ia e ivakasala vinaka duadua, nira qaqa vakavica na Isireli vei ira e Kenani ena veitokoni i Jiova. (Josua 24:11-13) E bibi dina na vakabauta meda talairawarawa vua na Kalou, ena tini vinaka tu ga kina na sasaga. E vakadinadinataki tale ga qori nikua.\n5 O Koliaci e dauvala qaqa, e voleka ni tolu na mita na kena balavu, qai vakaiyaragi vinaka tu. (1 Sam. 17:4-7) Ia vakacava o Tevita? E tiko ga vua na irabo, e vakabauti Jiova tale ga. Era na kaya o ira na lailai nodra vakabauta ni lialia o Tevita. Ia e cala nodra rai, e lialia ga o Koliaci.—1 Sam. 17:48-51.\n6. Na cava eda na dikeva ena ulutaga qo?\n6 Eda vulica ena ulutaga sa oti e va na sala eda na marautaka kina noda bula. Oya nida kauaitaka noda bula vakayalo, vakaitokani vinaka, sauva na isausau yaga, mareqeta tale ga na galala e solia na Kalou. Eda na dikeva qo eso tale na sala e yaga kina qori nida vulica eso na ivakavuvuli ena Same 16.\nKAUAITAKA NOMU BULA VAKAYALO\n7. (a) O na vakamacalataka vakacava na tamata vakayalo? (b) Na cava na “ivotavota” nei Tevita, e yaga vakacava vua?\n7 Na tamata vakayalo e vakabauta na Kalou qai vakatotomuria na nona rai. Ena qara nona veidusimaki, e vakadeitaka tale ga me talairawarawa vua. (1 Kor. 2:12, 13) Dua na ivakaraitaki vinaka o Tevita, e lagata: “E noqu ivotavota o Jiova, e noqu iwasewase, kei na noqu bilo.” (Same 16:5) E okati ena “ivotavota” qori na nona veiwekani voleka kei na Kalou na nona ivakaruru. (Same 16:1) Oya na vuna e vola kina: “E marau na yagoqu taucoko.” E sega gona ni vakatauvatani rawa na marau e vakila o Tevita ena nona veiwekani voleka kei Jiova.—Wilika Same 16:9, 11.\n8. Na cava e vakavu marau?\n8 O ira na vakaliuca na marau kei na iyau era sega ni vakila na marau e vakila o Tevita. (1 Tim. 6:9, 10) E kaya e dua na tacida e Kenada: “Na marau dina e vu mai na noda soli ka vei Jiova na ivurevure ni iloloma vinaka kece, sega ni noda sasagataka na rawaka.” (Jeme. 1:17) Nida vakabauti Jiova qai qaravi koya, ena vakainaki na noda bula, eda na marau tale ga. Ena kaukaua vakacava nomu vakabauta? Mo vakayagataka nomu gauna vei Jiova ni o wilika na nona Vosa, dikeva na veika e bulia, vakasamataka tale ga na nona itovo, me vaka nona lomani iko.—Roma 1:20; 5:8.\n9. O na muria vakacava na Vosa i Jiova me vakataki Tevita?\n9 Eso na gauna, ena vakaraitaka o Jiova nona loloma ni veivakadodonutaki me vaka na tama dauloloma. E mareqeta o Tevita na veivakadodonutaki qori. E kaya: “Au na vakacaucautaki Jiova, ni vakasalataki au. Ena bogi mada ga, e vakadodonutaki au noqu vakanananu titobu.” (Same 16:7) Io, e vakasamataka vakatitobu o Tevita na rai i Jiova, e mareqeta qai yalorawarawa ni muria. Ni o cakava tale ga qori, o na lomani Jiova vakalevu, o na vinakata tale ga mo talairawarawa vua. O na matua kina vakayalo. E kaya e dua na tacida yalewa o Christin, “Niu vakekeli qai vakasamataka vakatitobu na ka au wilika, au vakadeitaka ni vakarautaka sara ga qori o Jiova me baleti au!”\n10. Me vaka e tukuni ena Aisea 26:3, e yaga vakacava nida tamata vakayalo?\n10 Nida tamata vakayalo eda na yalomatua, eda na kila tale ga na rai ni Kalou me baleta na vuravura kei na veigauna se bera mai. Na cava e solia kina vei iko o Jiova na kilaka kei na yalomatua? E vinakata mo vakaliuca na ka e bibi, mo vakatulewa vinaka, qai nuidei ni na vinaka nomu veigauna se bera mai! (Wilika Aisea 26:3.) E kaya e dua na tacida e Merika o Joshua, “Ni o volekati Jiova, o na kila na ka e bibi duadua.” Qori e vakavu marau dina!\nLEVU NOMU ITOKANI VINAKA\n11. E digi ira vakacava na itokani vinaka o Tevita?\n11 Wilika Same 16:3. O Tevita e digitaki ira vinaka na nona itokani. E “vakamarautaki” koya vakalevu ni maliwai ira na lomani Jiova. E kaya nira “yalosavasava,” e dusia ni savasava nodra itovo, era yalododonu tale ga. E va tale ga qori nona rai e dua tale na daunisame ni vola: “Au nodra itokani kece na rerevaki kemuni, o ira tale ga na muria na nomuni ivakaro.” (Same 119:63) Me vaka eda vulica ena ulutaga sa oti, e rawa ni levu nomu itokani vinaka era dokai Jiova, era talairawarawa tale ga vua. Era okati kina o ira e duidui nodra yabaki ni bula.\n12. E yavutaki ena cava na nodrau veitokani o Tevita kei Jonacani?\n12 O Tevita e sega ni vakailala ga kei ira na tabavata kei koya. O kila e dua nona itokani “lagilagi”? Na yacana o Jonacani. E vakasakiti dina na ka e tukuni ena iVolatabu me baleta na nodrau veitokani. Ia o bau kila ni qase o Jonacani vei Tevita ena rauta ni 30 na yabaki? E yavutaki ena cava na nodrau veitokani? Nodrau vakabauti Jiova, veidokai, kei na nodrau yaloqaqa ni valuti ira na meca ni Kalou.—1 Sam. 13:3; 14:13; 17:48-50; 18:1.\n13. Ena levu vakacava na nomu itokani? Tukuna e dua na ivakaraitaki.\n13 Me vakataki Tevita kei Jonacani, eda ‘marautaka tale ga vakalevu’ meda veitokani kei ira na lomani Jiova, era vakabauti koya tale ga. Dua na tacida yalewa o Kiera, sa vica vata na yabaki nona qaravi Jiova, e kaya: “Au veitokani kei ira mai na veiyasa i vuravura e duidui na nodra isususu kei na nodra itovo vakavanua.” Ni o cakava tale ga qori, o na vakadinata ni vakaduavatataki keda na Vosa ni Kalou kei na nona yalo tabu.\nDIGIA NA ISAUSAU YAGA\n14. (a) O na digia vakacava na isausau e yaga? (b) Na cava era kaya eso na itabagone me baleta na isausau vakayalo?\n14 Wilika Same 16:8. E bibi duadua vei Tevita nona qaravi Kalou. O na marautaka tale ga nomu bula ke o vakaliuca na nomu qaravi Jiova, me tiko tale ga na nomu isausau. E kaya e dua na tacida o Steven, “Niu rawata e dua na isausau au sasagataka tiko qai raica na noqu toso, au dau marau sara ga.” E kaya e dua na tacida tagane itabagone mai Jamani e veiqaravi tiko e vanuatani, “Niu sa qase, au na sega ni taleitaka keu liaca niu a vakaliuca ga na ka e baleti au.” Ke o duavata kei na tacida qori, vakayagataka nomu kaukaua kei na nomu taledi me rokovi kina o Jiova, mo vukei ira tale ga eso tale. (Kala. 6:10) Tekia na nomu isausau vakayalo qai kerei Jiova me vukei iko mo rawata. Ena marau me sauma na masu va qori.—1 Joni 3:22; 5:14, 15.\niSausau Meda Vakasamataka\nMeu vulica e levu na ka niu wili iVolatabu\nVulica meu tekivutaka na veivosaki ena cakacaka vakaitalatala\nYalayala kei na papitaiso\nMeu dauveiqaravi ni ivavakoso\nMaqosa ena veivakavulici\nTauyavutaka e dua na vuli iVolatabu\nPainia veivuke se painia tudei\nVulica e dua tale na vosa\nVeiqaravi ena vanua e vinakati kina na veivuke\nVeivuke ena tarataravaki se vakacoko\n15. Na cava e rawa ni nomu isausau? (Raica na kato “ iSausau Meda Vakasamataka.”)\n15 Na cava e rawa ni nomu isausau? De dua mo saumitaro ena soqoni ena nomu vosa ga, mo painia, se veiqaravi e Peceli. O rawa ni vulica e dua tale na vosa mo lai veiqaravi ena kena yalava. E kaya e dua na tacida itabagone o Barak, e veiqaravi vakatabakidua: “Niu yadra mai ena veisiga, au kila niu sa vakayagataka tiko vei Jiova noqu kaukaua kece, e sega tale ni dua na cakacaka au vakila kina qori.”\nMAREQETA NA GALALA E SOLIA O JIOVA\n16. Na cava nona rai o Tevita me baleta na ivakatagedegede savasava i Jiova?\n16 Wilika Same 16:2, 4. Me vaka eda vulica ena ulutaga sa oti, eda galala nida muria na lawa kei na ivakavuvuli ni Kalou. Eda taleitaka kina na ka vinaka, cata tale ga na ka ca. (Emosi 5:15) E kila o Tevita ni o Jiova e “iVurevure ni veika vinaka.” E vauci ena veika vinaka na noda cata na ka ca, qai cakava na ka vinaka. E dau vinaka tu ga na ka e cakava o Jiova. E gumatua o Tevita me vakatotomuri Jiova, me muria na ka e okata me vinaka. E cata tale ga o Tevita na ka e cata o Jiova. Qori e okati kina na qaravi matakau ni beci kina na tamata, beci tale ga kina o Jiova ni dodonu me vakalagilagi.—Aisea 2:8, 9; Vkta. 4:11.\n17, 18. (a) Na cava e kaya o Tevita me baleta na sokalou lasu? (b) Cava e “vakalevutaka na nodra rarawa” e levu nikua?\n17 Ena gauna vakaivolatabu, e okati ena sokalou lasu na veiyacovi tawadodonu. (Osea 4:13, 14) Levu era taleitaka na sokalou lasu nira galeleta na itovo vakasisila. Ia e sega sara ga ni rawati kina na marau dina. E yaco ga na kena veibasai! E kaya o Tevita: “O ira na qara eso tale na kalou era vakalevutaka na nodra rarawa.” Era cabori luvedra mada ga vei ira na kalou lasu. (Aisea 57:5) E cata o Jiova na ivalavala qori! (Jere. 7:31) Ke o bula ena gauna ya, o na marau mada ga ke rau sokaloutaki Jiova na nomu itubutubu.\n18 Levu na lotu lasu nikua, era vakadonuya na veiyacovi tawadodonu, okati kina na veimoceri vakatagane se vakayalewa. Era nanuma nira sa galala, ia era “vakalevutaka [ga] na nodra rarawa.” (1 Kor. 6:18, 19) De dua o sa raica tale ga qori. Koya gona, kemuni na itabagone, ni vakarorogo vua na Tamamuni vakalomalagi. Mo vakadeitaka ni vinaka duadua mo talairawarawa vua. Vakasamataka tale ga na rarawa e vu mai na ivalavala vakasisila. (Kala. 6:8) E kaya o Joshua, na tacida sa cavuti oti, “Eda rawa ni vakayagataka noda galala ena ka eda taleitaka, ia eda na rarawa ke da vakayagataka cala.”\n19, 20. Era na vakalougatataki vakacava na itabagone era vakabauti Jiova qai talairawarawa vua?\n19 E kaya o Jisu vei ratou na nona imuri: “Oni noqu tisaipeli dina ke oni muria tiko ga na noqu vosa, oni na kila na ka dina, na ka dina ena qai sereki kemuni.” (Joni 8:31, 32) Io, eda sereki mai na lotu lasu, lecaika, kei na vakabauta vakatevoro. Sega ni o koya ga qori, me vaka eda sa raica mai, eda na rawata tale ga “na galala lagilagi era vakila tu na luve ni Kalou.” (Roma 8:21) O na vakila nikua eso na galala qori ni o ‘muria tiko ga na vosa i Karisito,’ se nona ivakavuvuli. Ni o cakava qori, o na sega ga ni “kila na ka dina” o vulica, ia o bulataka sara ga.\n20 Ra itabagone, mareqeta na galala e solia vei iko o Jiova. Vakayagataka vakavinaka, o na marautaka kina na nomu bula ena veigauna se bera mai. E kaya e dua na tacida itabagone: “Ni o vakayagataka vinaka nomu galala ni o se gone, ena yaga vakalevu ena veika bibi o vakatulewataka ena gauna se bera mai, me vaka na digitaki ni cakacaka, mo vakawati se wawa mada.”\n21. O na rawata vakacava na “bula dina”?\n21 Ena sega ni dei na veika era okata e levu nikua me bula vinaka duadua. Eda sega ni kila na veisiga ni mataka. (Jeme. 4:13, 14) E ka vakavuku gona mo vakatulewataka na ka ena rawati kina “na bula dina,” oya na bula tawamudu. (1 Tim. 6:19) Eda kila ni sega ni vakasaurarataki keda o Jiova, e noda ga na vakatulewa. Me nomu “ivotavota” mada ga o Jiova ni o sasagataka e veisiga mo volekati koya, qai mareqeta na “veika vinaka” e solia vei iko. (Same 103:5) Mo nuidei ni na “uasivi na marau” e solia vei iko o Jiova, ena “tawamudu” tale ga.—Same 16:11.


Na cava na kenai balebale ena nomu ciqomi Jisu me nomu i vakabula?\nO sa ciqomi Jisu Karisito me nomui vakabula. Taumada mo kila na tikini vosa “Jisu Karisito”nomui vakabula.\nO cei o Jisu Karisito? E vuqa na tamata era vakatusa nio Jisu Karisito e tamata vinaka, qasenivuli vinaka ka parofita ni Kalou. Na veika kece oqo e vakamacalataka dina baleti Jisu, ia e sega ga ni vakamatatataka sara o cei dina o koya. E kaya nai Vola Tabu ni o Jisu e Kalou ena bula oqo vakatamata (Joni 1:1,14). Na Kalou e lako mai vuravura me mai vakavulici keda, vakabulai keda, vakadodonutaki keda, vosoti keda, ka mate ena vukuda. Jisu Karisito na Kalou, na Dauni Veibuli, na Kalou Cecere, ko sa ciqomi koya li na Jisu oqo?\nNa cava nai Vakabula kei na cava na vuna eda gadreva kina nai vakabula? E kaya nai Vola Tabu ni da sai valavala ca kece eda vakayacora na veivalavala sega ni dodonu (Roma 3:10-18). Nai tinitini ni nodai valavala ca, eda na cudruvi kina mai vua na Kalou. Ni sa kenai sau ni valavala ca na mate ia sai solisoli walega ni Kalou na Bula Tawa Mudu ena vukui Karisito Jisu na noda Turaga (Roma 6:23), (Vakatakila 20:11-15) O koya eda gadreva kina na Kalou.\nJisu Karisito e lako mai vuravura ka mai vuravura ka mai mate me saumi kina (2 Koronica 5:21) O koya sa sega vua na cala, sa qisia ko koya mei soro ni nodai valavala ca me vakayacori kina vei keda na veivakadonui ni Kalou ena vukuna. Ia na Kalou sa vakatakila na nona loloma vei keda ni sa mate na Karisito me nodai sosomi ni da sa tamata ca. Oi au na sala kei na vu ni dina kei na vu ni bula, sa sega ni torovi Tamaqu walega e dua na tamata ena vukuqu ga (Joni 14:6, Acti 4:12). O vakabauta ni ko Jisu a nomui vakabula?\nO Jisu li e nomui Vakabula? E vuqa na tamata e ra raica ni lotu vakarisito mo dau lako ga ki lotu, vakayacora na veika vakalotu ka sega ni ko vakayacora e so nai valavala ca. Na kila dina na Kalou sai koya na nomudrau bula veivolekati kei Jisu Karisito. Na ciqomi Jisu me nomui vakabula sai koya na nomu solia na nomu vakabauta kei na dina vua. E sega ni dua e bula ena vakabauta ga. E sega ni dua e vosoti baleta na veika e vakayacora. Na gaunisala duadua mo vakabulai kina sai koya na nomu ciqomi Jisu me nomui vakabula, vakabauta na nona mate mei sau ni nomui valavala ca kei na nona tucake tale me yalataki kina na nomu bula tawa mudu ( Joni 3:16). O Jisu e nomui vakabula li?\nKevaka ko via ciqomi Jisu me nomui vakabula mo cavuta na veivosa oqo vua na Kalou. Nanuma ni ko cavuta na masu oqo se masu cavaga ena sega ni vakabulai iko. Na vakabauti jisu Karisito kei na I otioti ni veika e vakayacora ena kauveilatai mo rawata kina na bula. Na masu oqo e vakaraitaka vua na Kalou na nomu vakabauti koya ka vakavinavinakataki koya ena nomu vakabulai. Na Kalou au kila niu sa i valavala ca ja sega ni yacova na nomuni vakarokorokotaki. Au vakabauta ni o Jisu Karisito e taura na totogitaki me baleti au, ia ena vukuna au rawa kina ni vosoti. Au ciqoma na nomu vosoti au kau biuta na noqu vakabauta vei kemuni ena vuku ni noqu vakabulai. Au ciqomi Jisu me noqui Vakabula. Vinaka vakalevu na nomuni loloma kei na veivosoti kei na i solisoli ni Bula Tawa Mudu.\nSa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.


NA LAKO YANI 29 FOV - Ia oqo na ka mo cakava vei iratou - Bible Search\nNA LAKO YANI 28 NA LAKO YANI 30\nNA LAKO YANI 29\nAi valavala ni veibuli i Eroni kei iratou na luvena, 1-37. Ai soro me ia tikoga; ka sa yalayala na Kalou me tiko kei ira, 38-46.\n1Ia oqo na ka mo cakava vei iratou me vakatabui iratou, me ra bete vei au: Mo kauta e dua na pulumokau tagane sa gone, ka rua na sipi tagane sa sega na kena ca, 2kei na madrai sa sega ni vakaleveni, kei na keki sa sega ni vakaleveni sa veiwaki vata kei na waiwai, kei na keki mamare sara sa sega ni vakaleveni sa boro e na waiwai: mo cakava e na madrai droka ni witi vinaka: 3ia mo virinoca ki na dua na sova, ka kauta vata kei na pulumokau kei na sipi tagane ruarua. 4Mo qai kauti Eroni kei iratou na luvena ki na katuba ni vale ni veitavaki, ka vakasilimi iratou e na wai. 5Mo qai kauta nai sulu, ka vakaisulutaki Eroni e nai curucuru balavu, kei nai curucuru balavu ni efoti, kei na efoti, kei nai taube, ka vauci koya e nai vau talei ni efoti: 6ka vakaisalataka e nai sala, ka vauca nai sala tabu ki nai sala ko ya. 7Mo qai taura na waiwai mei lumu, ka livia ki na uluna, ka lumuti koya.\n8Mo kauti iratou talega na luvena, ka vakaisulutaka e nai curucuru balavu; 9ka vauci iratou e nai vau ni tolodra, ko Eroni kei iratou na luvena, ka vakaisalataki iratou e nai sala: ia sa lesi me nodratou i tavi ga na cakacaka vakabete ka tawa mudu: ia mo buli Eroni kei iratou na luvena.\n10Ia mo kauta na pulumokau ki na mata ni vale ni veitavaki: ia ko Eroni kei na luvena eratou na tabaka mada na ulu ni pulumokau e na ligadratou. 11Mo qai vakamatea na pulumokau e na mata i Jiova, mai na katuba ni vale ni veitavaki. 12Ia mo kauta e dua na dra ni pulumokau, ka boroya kina na tutuna vava sa balavu cake ni cabocabo-ni-soro e na nomu i qaqalo, ka livia na dra kecega ki na vu ni cabocabo-ni-soro. 13Mo qai kauta na uro kecega sa ubia na kena gacagaca, kei nai ubikoso sa toka e cake ka toka era na yate, kei na kena ivi ruarua, kei na uro sa ubia, ka vakama e dela ni cabocabo-ni-soro. 14Ia na lewe ni pulumokau, kei na kulina, kei na dena, mo vakama e na bukawaqa e taudaku ni tikotiko: oqo nai soro ni valavala ca.\n15Ia mo kauta na sipi tagane; ka me ratou tabaka na ulu ni sipi tagane ko Eroni kei na luvena e na ligadratou. 16Mo qai vakamatea na sipi tagane, ka kauta na kena dra, ka kureitaka voli ki nai cabocabo-ni-soro. 17Ia mo tavalaka na sipi tagane, ka vuya na kena gacagaca kei na yavana, ka tuva na kena veitikina, kei na uluna. 18Ia mo qai vakama na sipi tagane taucoko e na dela ni cabocabo-ni-soro: sai soro kama vei Jiova: a ka boi vinaka, sa ka e vakacabori e na bukawaqa vei Jiova.\n19Mo qai kauta na sipi tagane kadua, ka me ratou tabaka e na ligadratou na ulu ni sipi tagane ko Eroni kei na luvena. 20Mo qai vakamatea na sipi tagane, ka kauta e dua na kena dra, ka boroya kina na mua ni daliga i matau i Eroni, kei na mua ni daligadratou i matau na luvena, kei nai dovidovi-ni-kakana ni ligadratou i matau, kei nai qaqalo levu ni yavadratou i matau, ka volita nai cabocabo-ni-soro, ka kureitaka kina na kena dra. 21Ia mo kauta e dua na dra sa tu e dela ni cabocabo-ni-soro, kei nai lumu, ka kureitaka vei Eroni kei na nonai sulu, vei iratou talega na luvena kei na nodratou i sulu na luvena: ena qai vakatabui kina ko koya kei na nonai sulu, kei iratou na luvena kei na nodratou i sulu na luvena. 22Mo kauta talega eso na tiki ni sipi tagane, na uro kei na buina uro, kei na uro sa ubia na gacagaca, kei nai ubikoso sa voleka ki na yate, kei na ivi ruarua, kei na kena uro, kei na tabana i matau; oqo na sipi tagane ni veibuli: 23ka me dua nai buli madrai, ka dua na keki sa caka kei na waiwai, ka dua na keki mamare sara mai na sova madrai sa sega ni vakaleveni sa tu e na mata i Jiova: 24ia mo solia kecega ki na liga i Eroni, kei na ligadratou na luvena; ia mo yalovaka e na mata i Jiova mei soro e yalovaki. 25Mo qai kauta tani e ligadratou, ka vakama vata kei nai soro kama e na dela ni cabocabo-ni-soro, me ka boi vinaka e na mata i Jiova: sa ka e vakacabori e na bukawaqa vei Jiova. 26Mo qai kauta na serena na sipi tagane ni veibuli i Eroni, ka yalovaka e na mata i Jiova mei soro e yalovaki: ia ena kemu tikina oqori. 27Ia mo vakatabuya na serena sai soro e yalovaki, kei na tabana sai soro e lavelaveti, ni sipi tagane ni veibuli, ko ya sa na kei Eroni, kei na kedratou talega na luvena: 28ia sa lesi ka tawa mudu, me nei Eroni kei na luvena, maivei ira na Isireli: ni sai soro sa lavelaveti: sai soro lavelaveti maivei ira na Isireli, mai na nodra i soro ni veivinakati, io na nodra i soro sa lavelaveti vei Jiova.\n29Ia nai sulu tabu nei Eroni ena nodra talega na luvena era taravi koya, me ra lumuti kina, ka buli kina. 30Na luvena sa bete me kenai sosomi, ena vakaisulu kina ka bogi vitu, ni sa curuma na vale ni veitavaki, me ia na cakacaka e na tikina tabu.\n31Ia mo kauta na sipi tagane ni veibuli, ka vakasaqa na lewena e na tikina tabu. 32Ia ko Eroni kei na luvena eratou na kania na lewe ni sipi tagane, kei na madrai sa tu e na sova, ni ratou tu voleka ki na katuba ni vale ni veitavaki. 33Ia eratou na kania na ka oqo sa cabo mei bulubulu, eratou sa buli ka vakatabui kina: ia me kakua ni kana kina e dua sa mataqali tani, ni sa tabu. 34Ia kevaka sa vo eso na lewe-ni-manumanu ni veibuli, se na madrai, me yacova na mataka, mo qai vakama e na bukawaqa na kena vo: me kakua ni kani, ni sa tabu.\n35Ia mo cakava vakaoqo vei Eroni kei iratou na luvena, me vaka na ka kecega ka'u sa vakarota vei iko: me bogi vitu ni ko sa ia tiko na nodratou veibuli. 36Ia mo vakacabora e dua na pulumokau e na veisiga kecega, mei soro ni valavala ca, mei bulubulu: ia mo vakasavasavataka nai cabocabo-ni-soro, ni ko sa vakacabora oti na kenai bulubulu; mo qai lumuta, me vakatabui kina. 37Me bogi vitu ko sa kitaka tiko kina nai bulubulu e na vuku ni cabocabo-ni-soro, ka vakatabuya: ena qai tabu sara nai cabocabo-ni-soro: na ka kece sa tara nai cabocabo-ni-soro, ena tabu.\n38Ia oqo na ka mo vakacabora e na dela ni cabocabo-ni-soro; e rua na lami sa yabaki yadua ga na nodrau yabaki, e na veisiga kecega. 39E dua na lami mo vakacabora e na mataka, kei na kenai karua ni lami mo vakacabora e na yakavi: 40ia mo vakacabora vata kei na dua na lami e dua na omeri madrai droka vinaka sa waki vata kei na waiwai sa lauvutu e rua na paidi ka levu cake; kei na waini e rua na paidi ka levu cake, mei madrali liviraki. 41Ia na kenai karua ni lami mo vakacabora e na yakavi, ia mo cakava kina me vaka ki nai madrali laukana e na mataka, ka vaka na kenai madrali liviraki; me ka boi vinaka, a ka sa cabori e na bukawaqa vei Jiova. 42Sa na kenai soro kama tikoga e na nomudou veitabatamata, mai na katuba ni vale ni veitavaki, e na mata i Jiova; a tikina ka'u na veitavaki kina kei kemudou, me'u vosa kina vei iko. 43Ia ka'u na veitavaki maikea kei ira na Isireli, ia era na vakatabui talega e na noqu serau. 44Ia ka'u na vakatabuya na vale ni veitavaki, kei nai cabocabo-ni-soro: ka'u na vakatabui Eroni talega kei iratou na luvena, me ra bete vei au ko ira. 45Ia ka'u na tiko ga kei ira na Isireli, ia ka'u na nodra Kalou. 46Era na kila talega ko ira ni sai au ko Jiova na nodra Kalou, ko koya ka kauti ira tani mai na vanua ko Ijipita, me'u tiko vata kina kei ira: sai au ko Jiova na nodra Kalou.


Varasa soka - Soccerbetshoot.com: Veicaqe Betting na ivakasala ni & Soka Predictions\nVarasa soka mai vei SoccerBetShoot me baleti ira era kila vakavinaka tu na noda veiqaravi , solia vei iko 90 veidonui kei na dua na sotasota duidui ena rogorogo 1.5+ ena gauna ni 90 gauna. SoccerBetShoot yadua ena veisiga vakadeitaka ni soka predictions ena vakauti kemuni na timi ena nomuni imeli me lima na na iwalewale ni vakasukasuka dodonu, vakatau tiko ki na siga nikua kei na sala era vakatulewa kina na noda timi ena qito soka. Eda marau ni da vakaraitaka ni sa rabailevu sara na noda qaqa. 85.55% , kena ibalebale 13 lako vata mai kei 90. Na noda timi kenadau e dau liutaka na kenadau kei na veika cecere e sotavi 10 yabaki, dau vakavureilavo ka vakadikevi na iwiliwili ni dauqito ni qito ni sotasota ka soli iko vakadodonu ki liu na iwalewale ni futbol. Keimami vinakata me keimami raici kemuni me vaka ni keimami dau veivosaki vakabalavu ena galala keimami solia vei ira na neimami kasitama ka vakayacora na punter kei na ivoli duidui ena neimami mataveilawa.\n€999.95 Vakuria ki na kareti


The Fiji Times » Na veisereki ni Kalou\nNa veisereki ni Kalou\n16 May, 2018, 9:17 am\nNA i ulutaga e na yabaki oqo, e dua na vakamamasu: Turaga ni sereka ka vakabula na neimami vanua kei keimami na lewena.\nKo ni na raica ni na wase tiko vakatolu na noqu vakamacala. Nai matai ni kena iwasewase sa ikoya noqu dusia e so nai rairai se ituvaki ni vesuki ni bula kei na vanua.\nKena ikarua, au na tara tiko kina ko ira era vakavuna na vesuki ni bula kei na vanua.\nNa kena ikatolu au na tara tiko kina na sala vakayalo me sereki kina na vanua kei na nodra bula na lewena.\nSa vakatubu rere na veika sa yaco tiko e Viti ena gauna ‘qo. Ni da vakarorogo walesi se wili niusiveva, sa tuburi keda na rere, cudru kei na loloma levu ena veika sa vakayacori tiko vei ira na goneyalewa lalai.\nE na veisiga taucoko, e sega ni sega, na kena vakayacori nai valavala rerevaki ka veivakalolomataki vei ira na luveda.\nNa ka e rerevaki ka mosi kina, ni levu na ivalavala butobuto ka lolovira oqo e sa vakayacori sara tiko ga e na loma ni vuvale vei ira sara ga na wekadra na goneyalewa.\nEra okati kina na tamadra dina, tukadra dina, tamadra vakacabecabe, na vugodra, na tuakadra kei na tavaledra. Oqo e dua nai rairai ni veivesu ka vesuki tu kina na bula kei na vanua.\nNa noda valeniveivesu sa sinai vei ira na vakayaco cala lelevu: e na laba, butako, veivaqumi, waigaga ni veivakamatenitaki kei na sala dukadukali ni veivoli kei na veivolitaki.\nEda kaya ni sa vakararamataki keda na vuli, ia sa qai butobuto vakalevu ga na noda vanua ena itovo vakasisila ka vakadomobula.\nNa nodatou koro mada ga oqo o Suva, e 26 taucoko na valenidanisi e tiko kina.\nE da raica ni da mai lotu ena vei Siga Tabu, era se vakasinaita tu noda veitolo ni sala na cauravou kei na goneyalewa i Taukei ka ra vakasesei tu ena yaqona ni vavalagi kei na waigaga ni veivakamatenitaki.\nSa tubu cake nai wiliwli ni gone lalai qai sucu era kune e bati ni sala, ena makete, e qara ni valelailai, ena ibenubenu kei na salasala ni wai, ni ra sa drotaki ira na tinadra, ka ni levu vei ira era se gone talega.\nE dua dina na veivesuki levu sa tara tiko na noda bula kei na noda vanua.\nSa tubu cake na levu ni dravudravua, aya na dravudravua ni vakatulewa, dravudravua ni yalomatua kei na dravudravua vakaiyau.\nE sautu na qele, ia e dravudravua na yalomatua ni kena vakayagataki, era sa bini tu nai tei, ia era sa lai tao kece tu ena makete.\nSa biu tu mai na koro ka ra sa yau mai ki tauni na lewena, ia ko ira era vo tu yani, dina ni ra sa toso tu, ia era yali se malumalumu ko ira e dodonu mera veiliutaki.\nE sega ni wiliki rawa na veivuvale kavoro ena veiyabaki, ka sa qai tubu cake ga na cauravou kei na goneyalewa era sa goleva na sala verevereya ni nodra vakacacani ka vakalolomataki.\nOqo dina nai tuvaki ni bula vesuki.\nNi da veivosakitaka na vanua, eda tara tiko na qele, na uciwai, na waitui kei na veika kece sara era bula kina.\nEda tara tale tiko ga na tamata era bula ena vanua, okati kina na turaga kei ira na lewenivanua.\nE dua na dina levu vakaivolatabu, ni tuvaki ni dua na vanua, e vakatautaki e nai tuvaki ni tamata era bula tiko kina. Kena ibalebale ni na ca na vanua e na vuku ni nodra ivalavala ca ko ira era tikora na vanua.\nNi levu na veisei, na duiduile, na nanumi koya vakaikoya kei na nodra vakanadakuya na Kalou na lewenivanua, sa muria ga mai na vakarusai ni vanua ena veimate ca, na cagilaba kei na ualuvu, na itovo kaukauwa, lolovira ka dukadukali kei na kena sa yali na yalo ni veirogoci kei na veirokovi.\nSa vakasucuma na vanua e dua na itabatamata rerevaki ka vakadomobula.\nNiú vakaraica tiko na veileqa lelevu sa vesuka tu oqo na vanua, au sa via tukuna vakadodonu ni vuqa na leqa oqo era vakavuna tiko na tagane se turaga.\nEda raica ena Vakatekivu 3:17-19, ni cudruvi na vanua e na ivalavala ca se malumalumu ni tagane.\nNi da raica na bula nei Ilai na Bete ena nona sega ni tarovi rau na luvena ena ca erau vakayacora tiko ka vakavuna na vakadrukai ni mataivalu ni Isireli kei na kena kau tani na kato ni veiyalayalati.\nE vakaleqai e dua na matanitu taucoko ena nodratou cala na veitamani.\nE vakakina o iratou na Tui Isireli; o Saula, o Tevita, o Solomoni na luvena kei ira na vicasagavulu ni Tui era qai muri iratou.\nNodra ivalavala ca e vakarusai kina na nodra matanitu.\nNa levu ni itovo ca e yaco tiko oqo e Viti, era vakaitavi vakalevu duadua tiko ga kina na turaga.\nNa leqa e tiko ni ra vakatokai taucoko na tagane me turaga. Sa tu mada na Turaga na Kalou kei Jisu Karisito na Luvena, era sa qai tiko ko ira era sucu turaga ka da vakatokai ira mera turaga ni veivanua e Viti.\nOti oya, era sa qai vakatokai tale me turaga na tagane kece e Viti.\nEra turaga vakacava ko ira oqo, ni ra vakayacora tiko na itovo ca ka lolovira?\nIa na leqa talega oqo eda vakavuna tiko na marama se yalewa. Dina ni da tutaka na noda vakatautauvatataki na tagane kei na yalewa e vuravura taucoko; ia ena yaga me matata tiko se cava dina na loma ni Kalou me baleti keda.\nSa daumaka na vakaukauwataki ni dodonu ni tamata yadua kei na dodonu ni marama, ia meda qarauna meda kakua ni veicoqacoqa kei na dodonu ni Kalou.\nNa dodonu kece, e dodonu me salavata kei na bibi ni noda raica me kakua ni lai vakacacana nodra dodonu eso tani tale.\nEna yaga meda qarauna na kaukauwa kei na vakayagataki cala ni dodonu nei Jesepeli kei Erotiasa e nai Vola Tabu.\nEna gauna vou oqo, sa levu na marama kei na goneyalewa era sa gunuva na yaqona ni Viti, tavako, yaqona ni vavalagi ka ceruma na waigaga ni veivakamatenitaki.\nE dua nai tabatamata vou ka ra sega ni kila na Kalou.\nSa qai tu ko ira era biuta nodra vuvale ni ra sa lasavi vuravura.\nKo ira na gone era biu tu mai, era tini ki na so na vanua vakaloloma ka rerevaki kevaka e sega ni taucoko na veiqaravi era qaravi kina.\nNi sa duka ga na wainisucu eda solia vei ira na luveda, sa na duka talega na nodra bula kei na vanua era tiko kina.\nAu vaqaqa tiko se cava sa yaco tiko vei keda na umatamata i Taukei e na gauna ‘qo. E nai tuvatuva ni noda bula vakaitaukei, e dua na ka bibi sai koya na noda veivakaturagataki.\nNi davo donu na vanua ena nodra veiliutaki na turaga ena loloma kei na veinanumi, ka ra qarava vakadodonu nodra itavi na lewenivanua, ena saravi ga na totoka ni bula ena vanua.\nEna sega na veikalawaci, sega na vosa vakaveitalia, sega na veileti se dui kaunona.\nEra na bula na lewenivanua e na veilomani, veirokovi, veikauwaitaki, veivakabauti ka ra vauci ena draki ni yalovata, lomavata, duavata kei na cakacaka vata.\nNa Yalo Tabu ni Kalou e i taukei ni vata, eda wasea na veika e tu vei keda, na kakana kei nai yau, e na sega ni dua e biu tu ka ni da veirairaici ena noda toso vata tiko.\nMe vaka na vosa ni veivakalougatataki e dau rogo ena noda veiqaravi vakavanua; ena ruru na cagi ni yabaki ka cabe na ika mai takali, e na sautu na vanua e na vua ni qele, na vuata kei na kakana draudrau.\nEsa drava noda iqoliqoli ka lala mai noda lololo ni kakana kei na vuata mai veikau. Sa veitaravi mai na cagilaba na waluvu!\nNa matanitu levu sa vakabibitaka na toso ki liu e na vakasama ni veivakatorocaketaki. Sa soli ki na veikabani lelevu mai vanua tani me ra qarava e vuqa na cakacaka ni veivakatorocaketaki ka sa rawa mai kina na ilavo lelevu.\nIa me qarauni ka ni dau rua tiko na yasa ni veivakatorocaketaki kece.\nEna dua na yasana sa rawati nai lavo lelevu, ia e na dua tale na yasana, sa vakarusai kina noda veitiki ni qele, noda veiuciwai kei na wasawasa ka ra mate kina e milioni na veika bula era ivurevure ni bula vei keda.\nEda raica ena Vakatekivu 1:28, ni oti nona bulia na tamata na Kalou, sa lesi koya me cakacakataka, maroroya ka vakatawa na vuravura kei na veika kece e tu kina. Oqo e i lesilesi Vakalou ki na tamata!\nNa Same 24 e dusia vakamatata ni sa nei Jiova ko vuravura kei na ka kecega sa sinai kina, na tamata kei ira era tiko kina\nNa Kalou e i taukei ni ka kecega, na tamata e i vakatawa walega.


E dua tiko li na Kalou?\nO cei ko Jisu?\nE rawa vakacava niu taukena na Bula Tawa Mudu?\nE na rawa vakacava meu ciqoma na veivosoti mai vua na Kalou?\nSau ni taro\nE kaya na vosa ni Kalou ena (Iperiu 11: 6) Kevaka sa sega na vakabauta, sa dredre me da na vinakati: o koya sa torova na Kalou e dodonu me vakabauta ni sa bula ko koya, ni sa saumi ira talega era sa dau vakasaqarai koya. E rawa vua na Kalou me rairai vakatamata ena vuravura oqo ka me rawa ni vakadinadinataka ni bula tiko. Ena tawa yaga na nona vakabauta kevaka ena rairai e vuravura. Ena (Joni 20:29) sa kaya vua ko Jisu, Ni ko sa raici au Tomasi, ko sa vakadinata sa kalougata ko ira sa sega ni raica, ka ra sa vakadinata.\nE sega ni kenai balebale ni sega ni tiko nai vakadinadina ni bula tiko na Kalou. E kaya nai volatabu ena (Same 19: 1-4) Sa tukuna na lagilagi ni Kalou ko lomalagi; ka sa vakatakila na cakacaka ni ligana na maliwa levu. Sa dau tukuna na vosa na veisiga sa veitarataravi, ka sa vakaraitaka na vuku na veibogi sa veitarataravi. (Dauvunau 3: 11) Sa sega nai tukutuku, sa sega na vosa, Sa sega ni rogo na domodra. Sa lako yani ga ki vuravura taucoko na nodra I vakarau, Kei na nodra vosa ki nai yalayala kei vuravura. Sa viritoka ko koya me tu kina na kena vale na matanisiga. (Psalm 19:1-4) Sa cava na ka kece me rairai vinaka ena kena gauna: Ia sa vakatikora ki lomadra na gauna e sega ni mudu, sa sega kina na tamata sa kunea rawa na cakacaka sa cakava na Kalou mai na kenai vakatekivu ka (Oto oone) yacova na kena I otioti.\nEra levu na vakadidike ena volatabu ena gauna oqo era sa vakadinadinataka ni bula dina tiko na Kalou. Nai vakadinadina ni bula tiko na Kalou e vakaraitaki e vuravura taucoko na cakacaka mana ni Ligana, ka vakaraitaka talega ni bula ga vakataki koya na Kalou. Nai karua ni vakadinadina e vakaraitaka na cakacaka ni veibuli talei ni liga ni Kalou ena noda vuravura, ka 1 ot 10243 vakatakilakilataka tiko ni bula dina tiko e dua na Kalou.\nEra vakadinadinataka talega na tamata vuku ena vuravura oqo, ni veika bula e vu ga mai na veibuli ni Kalou bula. Na i ka tolu ni vakadinadina ni bula dina tiko na Kalou ni o koya duadua ga e vakavuna na veika kece ga e vuravura oqo. Koya qo sa sega kina na nodra ulubale.\nNa i ka va ni vakadinadina o ya e vuqa na i tovo kei na lawa e so ka sa vakayagataki tiko mai na gauna makawa ka yacova tu mai na gauna oqo e sa mai veisau taka na vakasama ni tamata. Sa tekivu me ra kila na ka dodonu kei na ka e sega ni dodonu ka rawa ga ni vakavurea na vakasama o ya ni basika na Kalou kina noda bula.\nE da sega ni rogoca ni vosa vaka tamata vei keda ia eda vakila na nona I serau, na nona loloma kei na nona veiliutaki ka da gadreva tale ga na nona vei karoni.\nE kaya na vosa ni Kalou e na (Roma 1:25), ia e ra sa vakaisosomitaka na vaka vuvuli dina ni Kalou, e na ka e lasu wale, a ra sa soro kina ka qarava na ka sa buli ka segai ko koya sa bulia, o koya sa nona na vakarokoro ka tawamudu. Na (Roma 1:20), kaya nona vosa ni sa kune na veika ni Kalou e vuni tu, io, na nona kaukauwa tawamudu kei na nona tu Vakalou, ni sa kilai oti e na veika sa buli, mai na gauna sa buli kina ko vuravura; koya qo sa sega kina na nodra ulubale.\nE so vei keda na tamata eda sega ni vakadinata ni bula tiko na Kalou baleta ni sega na kena i vkadinadina. E kaya na i volatabu e na (Roma 3:23) ni sa I valavala ca kece ga na tamata, ka ra sega ni yacova na ka e vaka rokoroko taki kina na Kalou kei na Roma (Roma 6:23), ni sa kena I sau ni valavala ca na mate; ia sa I solisoli wale ga ni Kalou na bula tawa mudu e na vuku I Jisu Karisito na noda turaga. E da na kila rawa vakacava ni bula tiko na Kalou? E matata tu vei keda na lotu va Karisito ni bula tiko na Kalou baleta ni da Vosa tiko vua e na veisiga.\nE levu na veika ni veivakurabuitaki e yaco I na noda bula, e dredre me da vakamacala taka rawa ka rawa ga ni sauma vei keda na Kalou. Sa vakabulai keda mai na Kalou mai na noda I valavala ka vakavouia tale ga na noda bula ka da na vakavinavinaka tiko ga ka tusanaka tiko ni sa Kalou ga ko Jiova. E kaya na nona vosa ena Iperiu 11:6, ia kevaka sa sega na vakabauta, sa dredre sara me da vinakati: o koya sa torova na Kalou e dodonu me vakabauta ni sa bula ko koya, ni sa saumi ira talega era sa dauvakasaqarai koya. Na vakabauti Jiova e sega ni cavu I kalawa kina butobuto ia e cavu I kalawa kina rarama ni ra sa tu kina na vakabauti koya.\nLesu tale kina Home Page


WAINIMATE VAKA-VITI: KURA\nKena i vakamacala - Oqo e dua na vunikau tolo lelevu ka dau tubu vakalevu ena noda baravi voleka ki waitui. E dau caliva, mokimokiti ka momoto toka na drauna ka drokadroka vinaka tale ga. Na vuana e drokadroka rarama ni droka ka dau lai dromodromo ni sa vakarau dreu. E ra dau lili vata tu na vuana me vaka na vua ni moli lecau.\nKena Yaga - Na vuana droka e dau vakayagataki me vakaotia kina na mate mosi se kevaka e dua e buta se mavoa na lomana (gusu)vakabibi vei ira na gone. E dau tuki vakamatailalai na vuana ka qai loba na kena wai. E dau kati se mosimosi ni sui ena movoa. E so e ra vakayagataka me wai ni savasava ni kete ka vinaka vei ira na marama e ra se qai vakasucu oti ga.\nE na qai vakuri tale yani .............................. Fijituwawa.com Research Team\nPosted by Fijituwawa News at 9:03 PM


1 Korinica 12 | iVolatabu ena Internet | Vakadewa ni Vuravura Vou\niMatai ni iVola Vei Ira mai Korinia 12:1-31\niSolisoli ni yalo tabu (1-11)\nDua na yago, levu na tikina (12-31)\n12 Ia qo raveitacini, au sega ni vinakata moni lecava na veika e vauca na isolisoli vakayalo.+ 2 Oni kila ni gauna oni se sega kina ni vakabauta, oni rawai qai vakacalai tu ena so na sala moni qaravi ira kina na matakau galu.+ 3 O koya gona, au vinakata moni kila ni o koya e uqeti ena yalo ni Kalou ena sega ni kaya: “E cala o Jisu!” Sega tale ga ni dua e rawa ni kaya: “E Turaga o Jisu!” vakavo ga ke uqeti koya na yalo tabu.+ 4 E levu na mataqali isolisoli, ia e dua ga na yalo tabu,+ 5 e levu na mataqali veiqaravi vakaitalatala,+ ia e dua ga na Turaga, 6 e levu tale ga na mataqali cakacaka, ia e dua ga na Kalou e vakayacora na cakacaka kece qori vei ira kece na tamata.+ 7 Ia e tiko na inaki yaga e cakacaka kina na yalo tabu vua na tamata yadua.+ 8 E soli na yalo tabu vua e dua me cavuta kina na vosa ni vuku, na yalo tabu vata ga qori e soli vua e dua tale me cavuta na vosa ni kilaka, 9 na vakabauta+ vua tale e dua ena yalo tabu vata ga qori, kei na isolisoli ni veivakabulai+ vua e dua tale ena yalo tabu vata ga qori, 10 e dua tale me cakamana,+ e dua tale me parofisai, e dua tale me kila na vosa uqeti vakalou,+ e dua tale me duivosavosa,+ e dua tale me vakamacalataka na ibalebale ni duivosavosa.+ 11 Ia na ka kece qo e cakacaka kina na yalo tabu vata ga qori, e vota vua na tamata yadua me vaka na loma ni Kalou. 12 Me vaka ni dua ga na yago e levu na tikina, qai levu na tikiniyago era okati ena dua ga na yago,+ e vaka tale ga kina na Karisito. 13 Ena dua ga na yalo tabu eda papitaisotaki kece kina meda dua na yago, se da Jiu se kai Kirisi, bobula se tamata galala, eda vagunuvi kece ena dua ga na yalo tabu. 14 E levu na tikiniyago, e sega ni dua ga.+ 15 Ke kaya na yava, “Au sega ni tikiniyago niu sega ni liga,” e sega ni kena ibalebale qo me sega kina ni tikiniyago. 16 Ke kaya na daliga, “Au sega ni tikiniyago niu sega ni mata,” e sega ni kena ibalebale qo me sega kina ni tikiniyago. 17 Ke mata na yago taucoko, ena qai rogoca vakacava na ka? Ke daliga na yago taucoko, ena qai boica vakacava na ka? 18 Ia na Kalou e sa vakarautaka na dui tikiniyago me vaka ga na nona lewa. 19 Ke ra tautauvata kece na tikina, ena qai vakacava tu na yago? 20 Ia qo e levu na tikina, e dua ga na yago. 21 E sega ni rawa ni kaya na mata vei liga, “O sega ni yaga vei au,” se kaya o ulu vei yava, “O sega ni yaga vei au.” 22 Ia na tikiniyago e kena irairai nira sega ni yaga, era yaga, 23 na tikiniyago eda dau vakawaletaka, eda rokova vakalevu,+ oya na vuna e vakamareqeti kina vakalevu na tikiniyago eda madualaka, 24 ia e sega ni gadrevi me caka e dua tale na ka ina tikiniyago eda vakamareqeta. Ia na Kalou e vakataucokotaka na tikiniyago kece, me rokovi vakalevu kina na tikina e beci, 25 me kua ni veisei kina na yago, ia mera veikauaitaki na tikina kece.+ 26 Ke rarawa e dua na tikiniyago, era na rarawa vata kei na tikiniyago qori na kena vo,+ ke vakalagilagi e dua na tikiniyago, era na marau vata kei na tikiniyago qori na kena vo.+ 27 O kemuni na yago i Karisito,+ oni tikiniyagona yadua.+ 28 Na Kalou tale ga sa vakarautaka na ka e baleti ira na lewe ni ivavakoso yadua: kena imatai o ira na yapositolo,+ kena ikarua o ira na parofita,+ kena ikatolu o ira na qasenivuli,+ tarava yani na cakamana,+ tarava na isolisoli ni veivakabulai,+ na veivukei, na veidusimaki,+ kei na duivosavosa.+ 29 Era sega ni yapositolo kece, se vakacava? Era sega ni parofita kece, se vakacava? Era sega ni qasenivuli kece, se vakacava? Era sega ni cakamana kece, se vakaevei? 30 E sega ni soli vei ira kece na isolisoli ni veivakabulai, se vakaevei? Era sega ni duivosavosa kece, se vakaevei?+ Era sega ni daunivakadewa kece, se vakaevei?+ 31 Moni gumatua ena nomuni vakasaqara tiko ga na isolisoli vinaka sara.+ Ia au vakaraitaka vei kemuni na ivakarau e uasivi.+\n1 Korinica 12


E DAU totoka na bula ni sega ni sotavi na veika dredre. Ia so na gauna e mosimosi dina na ituvaki eda sotava, e dredre kina meda vosota rawa.\nKena ivakaraitaki o Sally * mai Merika, a vakacacani e levu nona iyau ena cagilaba. E kaya: “E dredre dina meu vosota. Levu na gauna au sega sara ga ni taqea rawa.”\nDua tale na ituvaki dredre, oya ni takali e dua na wekada voleka. Kena ivakaraitaki, e kaya o Janice mai Ositerelia: “Dua na ka noqu rarawa na nodrau takali na luvequ tagane, e vaka ga e kakaseresere na yagoqu. Au kerea vua na Kalou: ‘Au sega sara ga ni vosota rawa noqu rarawa! Vinaka cake meu mate, meu kua ni bula tiko.’”\nQo e dua tale na kena ivakaraitaki: A rarawataka o Taniela nona tawayalodina o watina. E kaya: “Dua na ka noqu rarawa ni vakatusa o watiqu nona tawayalodina vei au, vaka ga au lausua. E vica vata na vula na kena mositi au tu.”\nEna vakamacalataki ena Vale ni Vakatawa qo na sala meda marautaka tiko ga kina na bula ni\nMeda dikeva sara qo na sala meda vosota tiko ga ni yaco na leqa tubukoso.\nE vakarautaka na iVolatabu na idusidusi yaga me vukei keda ni yaco na leqa tubukoso.\niMeli iMeli Ni Dredre Sara ga na Bula


Sulumaka Tiko ga na iTovo Vou | Vulici\nWILIKA ENA VOSA Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese (Brazil) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu vakaViti\n“Sulumaka na itovo vou.”—KOLO. 3:10.\nSERE: 126, 28\nNa itovo vou cava e uqeta vakalevu na duavata?\nEda na vakaraitaka vakacava na veikauaitaki kei na yalololoma?\nEda na vakaraitaka vakacava na yalomalumalumu kei na yalomalua?\n1, 2. (a) Na cava eda kaya kina ni rawa nida bucina na itovo vou? (b) Cava eso na itovo vou e volai ena Kolosa 3:10-14?\n“NA ITOVO vou.” E basika vakarua na matavosa qori ena vosa taumada ni iVolatabu. (Efeso 4:24; Kolo. 3:10) E vakaibalebaletaka na itovo e “buli me vaka na loma ni Kalou.” E rawa nida bucina na itovo vou qo. Na vuna? Ni buli keda o Jiova meda ucui koya, rawa kina nida vakatotomuria nona itovo talei.—Vkte. 1:26, 27; Efeso 5:1.\n2 Ni rau vakavuna na imatai ni noda tubutubu meda valavala ca, e rawarawa kina ni vakaleqai keda noda gagadre ca. E rawa tale ga ni vakavuna na vanua eda bula tu kina. Ia ena veivuke vakayalololoma i Jiova, eda rawa ni veisau me vaka e vinakata. Meda rawata qori, eda na dikeva eso na itovo vou e vola na yapositolo o Paula. (Wilika Kolosa 3:10-14.) Eda na dikeva tale ga na sala meda vakayagataka kina ena noda cakacaka vakaitalatala.\n“ONI SA DUABAU”\n3. Na cava e dua na ka e kilai tani kina na itovo vou?\n3 Ni oti nona veiuqeti o Paula meda tokara na itovo vou, e vakamacalataka sara na noda sega ni veivakaduiduitaki, qori e dua na ka e kilai tani kina na itovo vou. E kaya: “E sega tale ni kilai kina na Jiu se kai Kirisi, na cili se sega ni cili, kaitani, Siciani, bobula, se tamata galala.” * Ena ivavakoso, na cava meda kua kina ni vakaduiduitaki ira na duikaikai, nodra vanua se nodra itutu? Baleta nida “duabau” na imuri ‘kece’ i Karisito.—Kolo. 3:11; Kala. 3:28.\n4. (a) Me vakacava noda ivalavala na dauveiqaravi i Jiova vei ira eso tale? (b) Na ituvaki cava e dau vakadredretaka na noda duavata na lotu vaKarisito?\n4 Nida tokara na itovo vou, eda na dokai ira na tacida kei ira e taudaku, se mani duidui nodra isususu se nodra vanua. (Roma 2:11) Ena sega ni rawarawa qo ena so na vanua. Kena ivakaraitaki mai Sauca Aferika, levu era se vakaduiduitaki tiko ga ena nodra itikotiko—nodra vanua na vutuniyau, nodra tauni na yago loaloa, se vanua era dau tu kina na dra veisola. Koya gona me rawa nira uqeti na tacida mera “lomasavu,” e vakadonuya na iLawalawa Dauvakatulewa ena Okotova 2013 na kena tuvanaki nodra veimaliwai na mataveitacini mera veikilai vinaka. (2 Kor. 6:13.) Na cava e okati kina?\n5, 6. (a) Na ituvatuva cava e caka ena dua na vanua me vaqaqacotaka nodra duavata na mataveitacini? (Raica na imatai ni iyaloyalo.) (b) Na cava e yaco kina?\n5 E tuvanaki e rua na ivavakoso era duikaikai, duidui tale ga na vosa e vakayagataki kina mera dau sota ena vica na muanimacawa. Era vakaitavi na mataveitacini ena ivavakoso ruarua qori ena cakacaka vakavunau, era tiko ena soqoni, ra qai dau veigadivi. E sivia na duanadrau na ivavakoso era vakaitavi kina, ratou taura tale ga na valenivolavola ni tabana e levu na itukutuku marautaki ena ka e tuvanaki qo, era vakavinavinaka tale ga mai eso era sega ni tacida. Kena ivakaraitaki, e kaya e dua na italatala ni lotu, “Au sega ni iVakadinadina i Jiova, sa bau tuvanaki vinaka sara ga nomuni cakacaka vakavunau, oni duavata tale ga vakamatatamata.” E yaga vakacava na ituvatuva qori vei ira na mataveitacini?\n6 A lomalomarua e dua na tacida yalewa o Noma e vosa vaXhosa, me sureti ira na mataveitacini yago vulavula era tiko ena ivavakoso vosa vakavalagi ina nona vale, e ka lailai toka ga. Ia ni oti nona vunau kei na dua na tacida yago vulavula, kei na nona gade ena nodra vale, e kaya, “Era vakataki keda ga!” Gauna era veisureti kina na nona ivavakoso vei ira na vosa vakavalagi, e vakasaqa sara qai veisureti. E maliwai ira na nona vulagi e dua na qase ni ivavakoso yago vulavula. E tukuna o Noma, “Au drukataka sara ga nona yalorawarawa ni dabe ena fuloa ena yasa ni dua na kisi palasitika.” Ni toso tiko ga na ituvatuva qo, e levu na mataveitacini era veitokani sara kina, ra qai vakadeitaka mera lomasavu tiko ga nira veimaliwai.\n“YALO NI VEIKAUAITAKI DINA, YALOLOLOMA”\n7. Na cava meda dau veikauaitaki tiko ga kina?\n7 Eda na sotava tiko ga na veika dredre nida se bula tiko ena vuravura i Setani. Kena ivakaraitaki na leqa ni cakacaka, tauvimate bibi, veivakacacani, leqa tubukoso, yali vakadua noda iyau ena vuku ni basulawa se so tale na ituvaki dredre. Ena vinakati gona me vu dina mai lomada noda veilomani me rawa nida veivukei. Na noda dau veikauaitaki, ena uqeti keda meda yalololoma. (Efeso 4:32) Na itovo vou qo ena uqeti keda meda vakatotomuria na Kalou, da qai veivakacegui.—2 Kor. 1:3, 4.\n8. E yaga vakacava noda dauloloma kei na veikauaitaki ena ivavakoso? Tukuna na kena ivakaraitaki.\n8 Na cava meda cakava meda kauaitaki ira kina vakalevu na vulagi se o ira na vinakata tu mera vukei ena ivavakoso? E bibi meda veitokani, mera vakila tale ga nira yaga ena ivavakoso. (1 Kor. 12:22, 25) Dikeva mada na ka e yaco vei Dannykarl mai na Yatu Filipaini a toki e Japani. Era sega ni kauaitaki koya na itaukei e valenicakacaka. E qai gole ena noda soqoni na iVakadinadina i Jiova. E kaya o Dannykarl: “Voleka nira kai Japani kece na tiko kina, ia dua na ka nodra kauaitaki au, e vaka sara ga keimami sa veikilai makawa tu.” Qori e uqeti koya me toso vakayalo, e papitaiso, nikua sa qase tiko ni ivavakoso. Era kaya na nona itokani qase ni rau vu ni veivakalougatataki ena ivavakoso o Dannykarl kei na watina o Jennifer. Era kaya na qase me baleti rau: “Erau painia, rau bula rawarawa ga, rau qai ivakaraitaki vinaka ni rau vakaliuca na Matanitu ni Kalou.”—Luke 12:31.\n9, 10. Tukuna eso na ivakaraitaki nodra vakaicovitaki eso nira veikauaitaki ena cakacaka vakaitalatala.\n9 Nida wasea na itukutuku vinaka, sa rawa nida “caka vinaka vei ira na tamata kece.” (Kala. 6:10) Levu na tacida era vulica e dua na vosa vou nira kauaitaki ira na curuvanua. (1 Kor. 9:23) E vu dina ni veivakalougatataki qori. Kena ivakaraitaki, e dua na tacida yalewa painia mai Ositerelia o Tiffany. E vulica na vosa vakaSwahili me veivuke ena ivavakoso e vakayagataki kina na vosa qori ena siti o Brisbane. E sega ni rawarawa na vulica na vosa qori, ia e vakalougatataki kina o Tiffany. E kaya: “Ke o taleitaka na cakacaka vakaitalatala, ena ganiti iko na veiqaravi ena ivavakoso e vakayagataki kina e dua tale na vosa. E vaka ga ni o lako tu ia o tiko ga ena nomu vanua. O na raica sara ga na noda veikauaitaki vakamataveitacini e vuravura raraba, kei na noda duavata.”\nNa cava e uqeti ira na lotu vaKarisito mera vukei ira na curuvanua? (Raica na parakaravu 10)\n10 Dikeva tale ga na vuvale qo mai Japani. E kaya na luvedrau yalewa o Sakiko: “Ena veiyabaki ni 1990, keitou dau sotavi ira na curuvanua mai Brazil ena cakacaka vakaitalatala. Ni keitou wilika na iVolatabu vakaPotukali na Vakatakila 21:3, 4 se Same 37:10, 11, 29, era dau vakarorogo, eso na gauna e tuturu na wainimatadra.” Ia e sega ni yala ga e keri na nodratou veivuke. E kaya o Sakiko: “Ni keitou raica na nodra walokai tu vakayalo, keitou vulica kina vakavuvale na vosa vakaPotukali.” Na nodratou veivuke e tauyavu kina na ivavakoso vosa vakaPotukali. Toso na gauna, ratou veivuke na vuvale qo vei ira na curuvanua mera qaravi Jiova. E kaya o Sakiko: “E cakacaka levu toka na vuli vosa vakaPotukali, ia e talei sara na kena veivakalougatataki ni vakatauvatani kei na noda sasaga. Dua na ka neimami vakavinavinakataki Jiova.”—Wilika Cakacaka 10:34, 35.\n‘VAKAISULU ENA YALOMALUMALUMU’\n11, 12. (a) Na cava e bibi kina me donu na inaki ni noda tokara na itovo vou? (b) Cava ena vukei keda meda yalomalumalumu tiko ga?\n11 Me inaki ni noda sulumaka na itovo vou, oya me rokovi kina o Jiova, sega ni noda vakacaucautaki. Nanuma tiko ni dua mada ga na ibulibuli vakayalo a valavala ca ni tuburi koya na dokadoka. (Vakatauvatana Isikeli 28:17.) Sa qai wacava na kena dredre vei keda na tamata ivalavala ca me kua ni rawai keda na dokadoka kei na viavialevu! Ia se rawa tiko ga nida sulumaka na yalomalumalumu. Na cava ena vukei keda?\n12 Meda yalomalumalumu tiko ga, ena vinakati na gauna meda vakananuma kina vakatitobu e veisiga na ka eda wilika ena Vosa ni Kalou. (Vkru. 17:18-20) Ena vinaka meda vakasamataka na ivakavuvuli i Jisu kei na nona ivakaraitaki vakasakiti ni veiqaravi ena yalomalumalumu. (Maciu 20:28) E vuya mada ga na yavadratou na nona yapositolo. (Joni 13:12-17) Ena vinakati tale ga meda kerea wasoma na yalo tabu meda valuta kina noda via uasivi ira eso tale.—Kala. 6:3, 4; Fpai. 2:3.\n13. Na cava na icovi ni yalomalumalumu?\n13 Wilika Vosa Vakaibalebale 22:4. E vinakati vei keda kece na dausokalou dina meda yalomalumalumu, eda na vakaicovitaki tale ga kina vakalevu. Noda yalomalumalumu ena vukei keda meda veiyaloni qai duavata ena ivavakoso. Nida bucina meda yalomalumalumu tiko ga, ena yaga vei keda na loloma soli wale ni Kalou. E tukuna na yapositolo o Pita: “Moni sulumaka kece na yalomalumalumu ena nomuni veimaliwai baleta ni cati ira na viavialevu na Kalou, ia e vakaraitaka nona loloma soli wale vei ira na yalomalumalumu.”—1 Pita 5:5.\n‘VAKAISULU ENA YALOMALUA KEI NA VOSOVOSO’\n14. O cei na ivakaraitaki vinaka duadua ni yalomalua kei na vosovoso?\n14 Nikua, era raici mera ka malumalumu o ira na yalomalua kei ira na dau vosovoso. Ia e cala na vakasama qori! Na itovo talei qo e vakavuna sara ga o koya e kaukaua duadua ena lomalagi kei na vuravura. O Jiova e ivakaraitaki vinaka duadua ni yalomalua kei na vosovoso. (2 Pita 3:9) Vakasamataka mada nona vakayagataki ira na agilosi me saumi kina na taro nei Eparama kei Loti. (Vkte. 18:22-33; 19:18-21) E sivia tale ga ni 1,500 na yabaki nona vosota tiko o Jiova nona murilomana na matanitu o Isireli.—Isik. 33:11.\n15. E ivakaraitaki vinaka vakacava o Jisu ena yalomalua kei na vosovoso?\n15 E “yalomalumalumu” o Jisu. (Maciu 11:29) E vosovoso vakalevu ni vosota nodra malumalumu nona imuri. Ena nona cakacaka vakaitalatala e vuravura, e vosota tale ga nodra veivakalewai na iliuliu ni lotu dauveitusaqati. Ia e yalomalua qai vosovoso me yacova ni vakamatei vakatawadodonu. Dua na ka na levu ni nona mosi o Jisu ena kaunirarawa, ia e masulaka vei Tamana me vosoti ira na vakamatei koya, ni tukuna, “era sega ni kila na ka era cakava tiko.” (Luke 23:34) Dua dina na ivakaraitaki vakasakiti ni yalomalua kei na vosovoso ena ituvaki mosimosi qai veivakaocai!—Wilika 1 Pita 2:21-23.\n16. Eda na vakaraitaka vakacava na yalomalua kei na vosovoso?\n16 Eda na yalomalua vakacava qai vosovoso? E vakamacalataka o Paula e dua na sala ena nona vola vei ira nona itokani vakabauta: “Moni dau yalorawarawa, ni dau veivosoti tale ga vakarawarawa ke dua e didivaka e dua na ka vua e dua tale. Moni dau veivosoti me vaka ga na nona vosoti kemuni vakarawarawa o Jiova.” (Kolo. 3:13) Io, e vinakati na yalomalua kei na vosovoso meda talairawarawa kina ina ivakaro qo. Nida dau veivosoti eda uqeta kina na duavata ena ivavakoso.\n17. Na cava e bibi kina na yalomalua kei na vosovoso?\n17 E dodonu ga meda sulumaka na lotu vaKarisito na yalomalua kei na vosovoso. E bibi qori nida na vakabulai kina. (Maciu 5:5; Jeme. 1:21) E bibi sara ni rokovi kina o Jiova, eda na vukea tale ga eso mera muria na ivakasala vakaivolatabu.—Kala. 6:1; 2 Tim. 2:24, 25.\n“SULUMAKA NA LOLOMA”\n18. E veisemati vakacava na loloma kei na noda sega ni veivakaduiduitaki?\n18 Na itovo kece eda sa dikeva mai e veisemati kei na loloma. Kena ivakaraitaki, o Jemesa e vakasalataki ratou na tacina me ratou kua ni lomani ira ga na vutuniyau. E vakamacalataka ni valavala qori e beci kina na lawa ni tui: “Mo lomana na kainomu me vaka nomu lomani iko.” E kuria: “Ke oni veivakaduiduitaki tiko ga, oni sa valavala ca.” (Jeme. 2:8, 9) Ia na loloma ena uqeti keda meda kua ni veivakaduiduitaki ena vuku ni ivakatagedegede ni vuli, matatamata, se itutu. E bibi meda kua ni dau veivakaduiduitaki. E dodonu me vu sara ga mai lomada na itovo qori.\n19. Na cava e bibi kina meda sulumaka na loloma?\n19 Na loloma tale ga e “vosovoso qai yalovinaka,” e “sega ni dokadoka.” (1 Kor. 13:4) Ena vinakati sara ga na vosovoso, yalololoma, kei na yalomalumalumu meda vunautaka tiko ga kina na itukutuku vinaka vei ira na kainoda. (Maciu 28:19) E vakarawarawataka na noda veimaliwai kei ira kece na tacida ena ivavakoso. Eda na vakaicovitaki vakacava nida dau loloma? E vakaduavatataka na ivavakoso ni rogo vinaka kina o Jiova, qai uqeti ira na tataleitaki. E veiganiti kina na kena tukuni vakadodonu ena iVolatabu na ka dina qo: “Me kena ilutua, moni sulumaka na loloma ni qo na ivau vinaka duadua ni duavata.”—Kolo. 3:14.\n“MONI QAI VAKAVOUI” TIKO GA\n20. (a) Na cava meda tarogi keda kina, na vuna? (b) Cava eda vakanamata kina?\n20 E vinaka meda dui tarogi keda, ‘Na cava tale au rawa ni cakava meu luvata tani kina na itovo makawa, meu kua tale ni sulumaka?’ Bibi meda masuta vagumatua na veivuke i Jiova meda valuta kina na itovo se ivalavala eda na sega kina ni rawata na Matanitu ni Kalou. (Kala. 5:19-21) Meda taroga tale ga, ‘Vakacava e vakavoui tiko ga na igu e lewa na noda ivakarau ni vakasama?’ (Efeso 4:23, 24) E dodonu meda sulumaka da qai vakaitovotaka tiko ga na itovo vou me yacova na gauna eda sa na uasivi kina. Vakasamataka mada na totoka ni bula nira sa na uasivi kece na noda itokani era sulumaka na itovo vou!\n^ para. 3 Ena gauna vakaivolatabu, era dau beci na Siciani ni torosobu nodra itovo.


The Fiji Times » Vakanuinui\n28 November, 2018, 11:26 am\nESA VAKANUINUI tiko na timi ni Fiji Airways Fiji 7s kei na kena kavetani vou ni na rawa ni tekivu vinaka na nodratou vakaitavi ena sotasota ni HSBC World Sevens Series ena Dubai 7s ena mua ni macawa qo.\nE nuidei o Gareth Baber na dauniveivakatavulici ni timi ni Viti me baleti Kalione Nasoko na kavetani kei na veivuke nei Jerry Tuwai na kavetani e liu ni timi ni Viti.\nE vakanamata tiko o Baber ni ratou na tekivu ena dua na qito kaukauwa ka me rawa ni ratou na vakacavara na nodratou qito me rawa ni ratou na naba dua ni cava na sotasota ena iwasewase ni qito qo. Na timi ni Viti a yacova na fainala ni Dubai 7s ena sotasota ni 2015/2016 ka i otioti ni gauna e qaqa kina mai kea ena 2014/2015.\nEsa yacova oti vakaciwa na fainala mai Dubai o Viti me tekivu mai na 1999 ka sega ni rawata vakavitu na ulu ni covi mai Dubai. E na vakaukauwa yago tiko kei na timi ni Amerika o Viti ni bera ni qai lade tiko ena loma ni rara ena Vakaraubuka qo. Na timi ni Viti e na qito vakatobu kei na timi ni Varanise, Kenya kei na timi ni Sikoteladi.\nEna sota tiko kei Varanise ni oti na 7 ena 6 na miniti ena yakavi ni Vakaraubuka, ena qai sota tiko kei Sikoteladi ni oti na 10 ena 6 na miniti ena ikarua ni nodratou qito.\nNai otioti ni qito vakatobu nei Viti ena sota tiko kina kei Kenya ni oti na 4 ena 6 na miniti ena mataka ni Vakarauwai.\nNa kota fainala ni bilo ena vakayacori tiko ena 8 na kaloko ena yakavi ni Vakarauwai, ia na semi fainala ni bilo ena vakayacori tiko ni oti na 1 ena 17 na miniti ena mataka ni Siga Tabu.\nNa fainala ni bilo ena vakayacori tiko ni oti na 4 ena 29 na miniti ena Siga Tabu.


Vakasama ni Vuli kei na Veivakavulici Vakasama ni Vuli kei na Veivakavulici\nKuoramu ni Matabete i Eroni kei na Kalasi ni Goneyalewa\nVakamacalataka na ivunau\nSureti ira na itabagone mera cakava\nKalasi ni Matawilivola ni Sigatabu\nVidio ni Veivakavulici\nA vakayagataka na iVakabula na ivolanikalou me vakatavulica ka vakadinadinataka na Nona ilesilesi. A vakatavulici ira na tamata o Koya mera vakasamataka vagumatua na ivolanikalou ka vakayagataki ira me vukea na nodra lomatarotaro. A vukei ira o Koya mera tadolava na lesoni ni kosipeli mai na veika era sa sotava ena vuravura wavoliti ira ena vakayagataki ni ivakaraitaki e rawa ni ra semati kina. A sureti ira o Koya mera yaco me ivakadinadina ni Nona ivakavuvuli ena kena vakatavulici ka vakadinadinataki vei ira tale eso ena sala ka na vakatitobutaka na nodra kila deivaki na ivunau.\nE tiki ni nomu ilesilesi vaqasenivuli ni itabagone oya na vakarautaki ni itaviqaravi me vulici ka salamuria na ivakavuvuli ka vakaraitaka na iVakabula. Kiliki ki na isema ena imawi mo raica kina eso na vakasama o na rawa ni vakayagataka me vukei ira na itabagone ena qarai ni vosa ni parofita, raica na ivakaraitaki ni ivakavuvuli o vakatavulica tiko, ka wasea na kosipeli vei ira tale eso. E rawa ni o vakayagataka na veivakasama oqo ki na ulutaga ni lesoni cava ga.\nEna nomu tuvana na veitavi me qaravi, nanuma ni dua na nomu itavi levu namaki ena vakatavulici ni itabagone oya na nodra vakayaloqaqataki mera wasea na veika era sa vulica. Ni ra vakatakila na dina ni kosipeli na itabagone, e sa na vakadeitaki e lomadra kei na nodra vakasama na dina oya mai na kaukauwa ni Yalo Tabu. Na wasei ni kosipeli vei ira tale eso ena vakavuna mera veivakaukauwataki na itabagone ena kena rogoci na dina ni kosipeli mai vua e dua e qase cake ka dau bibi sara toka ena so na gauna mai na kena rogoci vua e dua na iliuliu se qasenivuli.


Home > Migrant Communities Library Guide > Fijian / Careers\nNa Veimataqali Cakacaka kei na i Vakamacala ni Veicakacaka me Sasagataki\nNa Vale ni Wilivola na Central Library\n(Victoria St, City)\nEra tu e na Central Library na i vola me baleta na veimataqali cakacaka kei na veicakacaka me sasagataki, e na i matai ni taba vale. Era rawa ni kunei e na kedra vata mai na 650.1 ki na 650.14. E wili e na veiulutaga era tu kina na kena vakarautaki na i vakalekaleka ni veika me baleti koya e kere cakacaka, na kere cakacaka, na i walewale ni veivakatarogi me baleta na kere cakacaka, kei na vakaqaqara cakacaka.\nE tu e so na i tukutuku e yaga vei ira na gone era qase cake, e na i wasewase me baleti ira na Cauravou kei na Gone Yalewa e na i taba vale e ra.\nKevaka ko gadreva na veivuke, yalovinaka kerea e dua na vakailesilesi e na vale ni wilivola me vukei iko, ni rawa ni kunei na mataqali i tukutuku e sema vata kei na ulutaga ko vinakata, e na dua tale na vanua e na loma ni vale ni wilivola.\nNa Veitabana ni Vale ni Wilivola\nEra tautauvata na naba ni vata e na veitabana ni vale ni wilivola era tu kina na i vola me baleta na veicakacaka me sasagataki kei na veimataqali cakacaka raraba. Era tautauvata na mataqali i vola, ia e lailai sobu na kedra i wiliwili.\nKevaka e dua e sa taura na i vola ko vinakata se tiko e na dua tale na vale ni wilivola, e dodonu mo vakaqara e na vanua e tabaki taucoko tu kina na i vola era tiko e na vale ni wilivola. E rawa ni ko sauma e $2 me tauri tu kina vakawawa vei iko e dua na i vola, ka na vakau ki na vale ni wilivola e na vanua ko vakaitikotiko kina mo qai la'ki taura kina.\nE tu e na komipiuta e levu tale na sala e rawa ni vakayagataki me kunei kina na mataqali i tukutuku yaga. Kevaka ko gadreva na veivuke, yalovinaka kerea e dua na vakailesilesi e na vale ni wilivola me vukei iko.\nNa vakaqaqara e na vanua e tabaki taucoko tu kina e na komipiuta na i tukutuku ni vola era tiko e na vale ni wilivola\nE vinaka me tekivu na vakaqaqara mai na BASIC SEARCH (na i tauyavu ni vakaqaqara). E daumaka sara me vakayagataki na SUBJECT BROWSE (vakaqaqara vakaulutaga) se na KEYWORD (vakaqarai e dua na vosa bibi) e na vakaqaqara. Na veiulutaga e koto oqo e ra, e na kauti iko vakadodonu sara ki na vanua ko vinakata.\nRESUMES, e na vakaraitaka vei iko na i vola era tu me baleta na vakarautaki ni CV (na i tukutuku lekaleka ni veika me baleti iko).\nAPPLICATIONS FOR POSITIONS, e na vakaraitaka vei iko na i vola era tu kina na i vakasala me baleta na kena volai na i vola vinaka e rawa ni vola me sala vata kei na i vola ni kere cakacaka, kei na i vola ni kere cakacaka, ka tu vata kaya na kena sabolo.\nJOB INTERVIEWS, e na vakaraitaka vei iko na i vola era rawa ni vukei iko e na gauna ni veivakatarogi e na vuku ni kere cakacaka.\nJOB HUNTING, e na vakaraitaka vei iko na i vola era tu kina na i vakasala me baleta na veisala ni vakaqaqara cakacaka, ka vaka kina na vakararai cakacaka e na komipiuta.\nOCCUPATIONS, e na vakaraitaka vei iko na i vola era tu kina na veika me baleta na veicakacaka me sasagataki, na kila ka vakacakacaka kei na i vakatagedegede ni vuli me sa tu rawa ni bera ni kerei na cakacaka.\nCAREER CHANGES, e na vukei iko kevaka ko nanuma tiko mo veisautaka na nomu cakacaka ka ko via kila na ka mo cakava.\nCAREER DEVELOPMENT, e na vakaraitaka vei iko na i vola era rawa ni vukei iko me toso vata tiko kei na gauna na nomu kila ka vakacakacaka, se na sala ko rawa ni vakaraitaki iko raraba kina kei na nomu kila ka vakacakacaka\nNa Niusiveva kei na i Vola Tukutuku e vakagauna na kedra tabaki\nE tu e na veivale ni wilivola taucoko na i lavelave ni niusiveva na Dominion Post. E dau tabaki e na pepa ni Vukelulu kei na Vakarauwai na veimataqali cakacaka e rawa na kerekere kina.\nE tu talega e na Central Library na niusiveva mai na veiyasai Niu Siladi, ka wili kina na NZ Herald, na Press kei na Otago Daily Times.\nE rawa talega ni ko vakayagataka na komipiuta e na veivale ni wilivola taucko e Weligitoni, mo wili niusiveva kina. E sega ni saumi. E rawa talega ni wiliki kina na niusiveva e na veiyasai Niu Siladi kei na so na vanua tani. (Tabaka eke kevaka ko vakayagataka tiko na sala ni veitaratara e sega ni saumi e na PC se dua na komipiuta e na taudaku ni vale ni wilivola).\nNa Vanua Yaga ni Vakaqaqara i Tukutuku e na Komipiuta (Websites)\nE sega ni saumi na veitaratara kei na veitabana vakamatanitu e na komipiuta e na veivale ni wilivola yadua e okati kina veitabana oqo:\nDepartment of Immigration, na i tukutuku me baleta na cakacaka e Niu Siladi, na kere i vola tara ni cakacaka kei na veika tale e so.\nCareer Services Rapuara, na Tabana ni Matanitu e vakarautaka na i tukutuku me baleta na mataqali cakacaka me sasagataki, na i vakasala kei na veituberi.\nKiwiCareers, e sauma na matanitu na vanua e tabaki kina e na komipiuta na veika me baleta na mataqali cakacaka e tu e Niu Siladi, na veivanua ni cakacaka kei na vuli cakacaka, kei na i sema vakakomipiuta ki na veivanua tale e so me baleta na cakacaka\nSeek, na vanua ni vakaqaqara cakacaka e vakayagataki vakalevu duadua e Niu Siladi.\nJob Stuff, na veicakacaka e tabaki e na niusiveva.\nNew Zealand Government Jobs Online, na i vakamacala me baleta na Cakacaka Vakamatanitu.\nNational Library of New Zealand, na semasemati vata ni vanua e tabaki kina e na komipiuta na veika me baleta na cakacaka


Cakacaka, chapter 17 of the Fijian Bible - with audio narration\nE ratou lako sivita mai na koro levu o Amifipoli kei Apolonia, ka ratou lako sara ki Cesalonaika, a sa tiko kina e dua na nodra vale ni lotu na Jiu.\n2 Me vaka ga sa dau i tovo tu i Paula, me dau lako yani vei ira ena nodra lotu, ena tolu na Siga Tabu e veiwasei kina vei ira o Paula ena i Vola Tabu,\n3 E vakamacalataka ka vakaraitaka ni o Karisito e dodonu me kune rarawa, me mate, ka tucake tale mai na mate, au tukuna oqo vei kemudou, "O Jisu ga au vunautaka tiko oqo vei kemudou, sai Koya na Karisito."\n4 E so vei ira na vakarorogo sa tarai na yalodra me ra sa muri Paula kei Sailasa; oqo e wili kina e lewe levu sara na tamata lotu dina era kai Kiriki, kei na vica tiko na marama era vakaitutu e cake.\n5 Ia o ira na Jiu lomaqa sa vuvu, era vakasokumuni ira vata mai na dauvakacaca ka ra dau tu ena loma ni koro levu, me sa yaco e dua na vakacaca levu, na vakacaca oqo me basuraki kina na vale i Jesoni, me rawa ni biu mai tuba o Paula kei Sailasa, me rau na la'ki lewai ena matana levu.\n6 Ia ni rau sa sega ni laurai kina, era sa tauri Jesoni kei na so na lewe ni lotu, ka yarataki iratou yani vei ira na veiliutaki ena loma ni koro levu oqo,era kacivaka tiko oiratou na tamata oqo e ratou vakatanitaka tiko nai vakavuvuli kei vuravura, e ratou sa lako mai vei keda.\n7 "O Jesoni sa vakacurumi rau e nona vale, kei na ka kece e ratou cakava sa veisaqasaqa sara ga kei na lawa i Sisa, ni tukuni e dua tale tiko na tui â€“ oqori o Jisu."\n8 Ni ra sa rogoca na veika oqo nai liuliu ni koro kei ira na lewe vuqa, era sa rarawa sara ga vakalevu.\n9 Ni sa mai tauri taucoko nai vola tukutuku vei Jesoni kei ira na kena vo, era sa qai laivi iratou me ratou lako.\n10 Na ka era cakava na lewe ni lotu, era sa vakatotolotaka na nodrau vakau ena bogi ki Peria o Paula kei Sailasa. Ni rau sa yaco yani ki keya, e rau lako vakadodonu sara kina nodra vale ni lotu na Jiu.\n11 E vinaka cake sara na nodra bula vakayalo mai vei ira na kai Cesalonaika, ni ra sa dau vakarautaka tu na yalodra mera ciqoma na vosa ni Kalou, era sa dau vakasaqaqara ena i Vola Tabu ena i veisiga, me ra kila na dina ni vosa ni Kalou.\n12 Na kenai vakaraitaki ni lewe levu era sa mai lotu kina, ka so sara ga vei ira na marama ni Kirisi era vakaitutu e cake ka vaka talega kina eso vei ira na turaga.\n13 Ia ni ra sa kila rawa na Jiu mai Cesalonaika ni sa vunautaka tiko o Paula na vosa ni Kalou mai Peria, era sa qai lako mai ka mai vakavuna e dua na tiko yavavala vei ira na lewe ni vanua.\n14 Ni ra sa kila na lewe ni lotu era sa sega ni vakaberabera ena nodra sa vakauti Paula me soko tani yani e wasawasa, ia o Sailasa kei Timoci e rau tikoga e Peria.\n15 E so vei ira na veitomani kei Paula era kauti koya sara ki Aceni, sa qai vakauta mai kea e dua nai tukutuku o Paula vei Sailasa kei Timoci, me rau mai tomani koya e kea, sa mani rau biubiu mai. Ira Na Tamata Vuku E Aceni\n16 Ni waraki rau tiko mai Aceni o Paula, sa vusolo na yalona ena nona rarawataka ni sa raica, na kena duri tu ena veiyasa ni koro levu oqo na Kalou matakau.\n17 Na ka oqo sa lako kina o koya ki na vale ni lotu vei ira na Jiu, kei ira na kai Matanitu Tani sa lotu tiko, me wasea vei ira na cala ni matakau, ka la'ki wasea talega ena veivanua era dau osota tu na tamata, ena loma ni koro levu oqo.\n18 E sota talega kei ira na tamata e tu vei ira na vuku vakavuravura, ka ra vakatokai na Epikuro kei na Sitoike. Ni vunautaki Jisu vei ira kei na nona tucake tale, e so e tukuna, oqo e dua na tamata edau levu nona vosa, eso e tukuna e dua tale na kalou tani e usumaka tiko o koya meda taura.\n19 A ra sa tauri koya ka kauta kina vanua cecere i Arepakusi, ka tarogi koya, erawa ni keimami kila nai vakavuvuli vou cava o mai vosataka tiko oqo vei keimami?\n20 "Ni keimami se qai rogoca vakadua ena daligai keimami na ka oqo. O koya oqo keimami via kila nai balabale dina ni veika keimami rogoca."\n21 Vei ira na kai Aceni kei ira na tu vakavulagi kina, e sega ni dua na ka mera dau malele kina, ka vaka vo duadua ga ke ra rogoca e dua nai tukutuku vou. Na Nona Vosa Vei Ena Vale Levu (Aropakasi)\n22 Sa qai lako o Paula me tucake tu mai ena vanua cecere, ka dau nodra i sotasota na tamata vuli ka kila ka o Arepakusi, ka tukuna mai, oi kemudou na kai Aceni, ni'u veiraiyaki ena veisaqata ni koro, au raica rawa na levu ni lotu dou dau cakava.\n23 Ni'u lakova yani na veisaqata ni koro au raica na vanua ni nomudou dau lotu, au mani raica e dua nai cabocabo ni soro sa volai koto vaka oqo: KI VUA NA KALOU SA SEGA NI KILAI. Au tukuna vei kemuni, na cava o ni via lotu kina vua e dua na Kalou o ni sega ni kila:\n24 Na Kalou ka bulia na vuravura kei na ka kecega sa tu kina, o Koya ga sa Turaga mai lomalagi kei vuravura oqo, sa sega ni tiko o koya ena vei vale ni lotu eda tara ena ligada.\n25 E sega ni qaravi o Koya ena ka e bulia na tamata e ligana, ni sega vua na leqa, o koya ga e solia tiko na bula, na cagi meda ceguva kei na ka kecega.\n26 E bulia o koya nai matai ni tamata (Atama) me vakai vakawataka na kawa tamata kecega i vuravura, ka sa lewa talega na nona cadra cake e dua na tamata kei na nona dromu sobu, kei na yalayala ni vanua me taukena,\n27 Sai naki kecega ni ka oqo mera vakasaqarai Koya ka kunei Koya sara, ni sa sega ni yawa o koya mai vei keda;\n28 Ni sa vu ni noda bula o koya, noda rawa ka kei na ka eda taukena, me vaka na ka e tukuna e dua nomudou dau ni serekali, 'Oi keda talega na luve ni Kalou.'\n29 O koya oqo ni sa luve ni Kalou meda kakua kina ni nanuma ni Kalou e tautauvata kei na koula se siliva se na vatu se, na ka e ceuta ga na tamata ena nona vakasama.\n30 E dina sara, na Kalou sa guilecava na gauna ni lecaika vaka oqori, ia sa vakarota e daidai na tamata kecega ena veivanua kecega mera veivutuni.\n31 "Baleta ni sa lokuci oti tu na siga ena lewai kina na vuravura ena Nona lewa dodonu, mai vua e dua na tamata sa lesia tu o Koya, me na vakayacora nai tavi oqo. Ena vakadinadinataka o Koya vei ira na tamata ni o koya oqo, ena Nona vakaturi Koya cake mai na mate."\n32 Ni ra sa rogoca ni dua na tamata e tucake mai na mate, era qai vakasesei koya, e so tale era tukuna vua, "Keimami na via rogoci iko tale ena ka o cavuta tiko oqo."\n33 Sa biuti ira o Paula ka lako tani mai vei ira.\n34 E lewe vica era tomani koya ni ra sa mai vakabauta, e dua vei ira o Taionisio mai na mata bose cecere na Arepakusi, e dua talega na yalewa na yacana o Tamarisi kei na so tale.


NAI VAKATEKIVU 19 FOV - A sa lewe rua na agilose erau a - Bible Search\nNAI VAKATEKIVU 18 NAI VAKATEKIVU 20\nNAI VAKATEKIVU 19\nE lewe rua na agilose sa lako kivei Loti ki Sotoma, 1-3. A nodra i valavala ca na kai Sotoma, 4-11. Sa vakasalataki ko Loti me dro, 12-14. Sa kauti koya ki nai bili koi rau na agilose, 15-23. Sa vakarusai ko Sotoma kei na veikoro eso, 24-28. A nodraui valavala ca na luve i Loti, 30-38.\n1A sa lewe rua na agilose erau a lako ki Sotoma kei na yakavi; a sa tiko mai na matamata-ni-koro mai Sotoma ko Loti: ia ni sa raici rau ko Loti, sa tu cake ka la'ki tavaki rau; a sa vakacuva na matana vaka ki na qele; 2a sa kaya, Raica, koi kemudrau na noqu turaga, au masuti kemudrau, mo drau lesu mada ka curuma na noqu vale na nomudrau tamata, ka moce, ka vuya na yavamudrau; ia drau na sou e na mataka, ka lako yani. A rau a kaya, E segai; keirau na moce e na saqata ni koro. 3A sa cikevi rau vakalevu; erau sa qai lesu vua, ka curuma na nona vale: a sa caka magiti vei rau, a sa vavia na madrai sa sega ni vakaleveni, a rau sa kana.\n4Ni ratou sa bera ni davo koto, ko ira na lewe ni koro, io ko ira na kai Sotoma, era sa vakavolivolita na vale, na gone kei na qase, io na tamata kecega mai na veiyasana kecega: 5a ra sa kaci vei Loti, ka kaya vua, Sa evei na tamata erau a lako mai vei iko e na bogi oqo? mani kauti rau mai ki tautuba, me keimami veikilaki kei rau. 6A sa curu yani ki tuba vei ira ko Loti, ka sogota nai sogo ni katuba mai dakuna; 7a sa kaya, Na wekaqu, dou kakua mada ni caka ca: 8raica, sa le rua na luvequ yalewa erau sa sega ni veiyacovi kei na tagane; me'u kauti rau mada mai vei kemudou, ia dou kitaka vei rau na ka e vinaka vei kemudou: ia dou kakua ni kitaka e dua na ka vei rau na tamata oqo; ni rau sa curu mai me vakarurugi ki na noqu vale. 9A ra sa kaya, Toro yani. E ra sa kaya talega, Sa qai dua na tamata la oqo sa mai tiko vulagi bagi, a sa via lewa: keimami na qai kitaki iko vakaca vakalevu ka vakalailai vei rau: a ra sa biliraki Loti vakaca, ka toro ki nai sogo ni katuba me basuraka. 10Ia koi rau na tamata, erau a dodoka na ligadrau, ka kauti Loti kivei rau ki loma ni vale, ka sogota na katuba. 11A rau sa yaviti ira na tamata era tiko mai na katuba ni vale me ra mataboko, ko ira na lalai kei ira na lelevu; a ra sa oca ni ra qara na katuba.\n12A rau sa kaya na tamata vei Loti, Ko cei tale na nomu sa tiko eke? a vugomu, se luvemu tagane, se luvemu yalewa, kei ira kecega na nomu e na koro oqo, mo kauta tani e na yasana oqo: 13ni keirau na vakarusa na koro oqo, ni sa levu na kedrai tukutuku e na mata i Jiova; a sa talai keirau ko Jiova me vakarusa. 14A sa lako yani ko Loti, ka vosa vei iratou na vugona, eratou veiwatini kei na luvena yalewa, a sa kaya, Dou cavu tu, dou lako tani e na yasana oqo; ni na vakarusa na koro oqo ko Jiova. Ia sa vaka e dua na dauveivakalialiai ko koya vei iratou na vugona.\n15Ia ni sa kida na mataka, erau a qai vakusarawataki Loti na agilose, ka kaya, Mo cavu tu, mo kauta na watimu, kei rau na luvemu yalewa erau tiko eke; de ko rusa e nai valavala ca ni koro. 16Ia ni sa vakaberabera ko koya, erau a taura na ligana na tamata, kei na liga i watina, kei na ligadrau na luvena yalewa; ka ni sa lomani koya na Kalou: a rau a kauta yani, ka laiva e nai bili ni koro. 17Ia ni rau sa kauti iratou ki nai bili, sa qai kaya e dua vei rau, Dro mada mo bula; kakua ni rai ki muri, mo kakua ni vakacegu e na Buca, e na dua na tikina; dro ki na ulu-ni-vanua, de ko rusa. 18A sa kaya vei rau ko Loti, Me kakua mada, noqu Turaga: 19raica, sa kune loloma e matamuni na nomuni tamata, ko sa vakalevuya talega na nomuni loloma, ko ni sa cakava vei au ni kemuni sa vakabulai au; ia e dredre ni ka'u sa dro ki na ulu-ni-vanua, de yacovi au na ca, ka'u na mate kina: 20raica, na koro oqo sa voleka me'u sa dro kina, ia sa lailai wale: me'u dro mada kina, (e lailai, ne?) ia au na qai bula. 21A sa kaya vua, Raica, ka'u sa vakarorogo vei iko e na ka talega oqo, ni'u na sega ni vukica na koro oqo, ko sa vosataka: 22mo kusarawa, mo dro kina; ni sa sega e dua na ka ka'u cakava rawa ni ko sa sega ni yaco kina. O koya sa vakayacani kina na koro ko ya ko Soa. 23Sa cadra na mata-ni-siga ki vuravura ni sa yaco ki Soa ko Loti.\n24Sa qai vakatauca ko Jiova na sulifure kei na bukawaqa maivei Jiova mai lomalagi, ki na dela i Sotoma kei Komora; 25a sa vukica na veikoro ko ya, kei na Buca taucoko, kei ira kecega na lewe ni veikoro, kei na ka sa tubu mai na qele.\n26Ia na watina ni sa muria tiko sa rai ki muri, a sa yaco me duru masima.\n27A sa sou e na mataka ko Eparaama, ka lako ki na yasana ka tu kina ko koya e na mata i Jiova: 28a sa rai yani vaka ki Sotoma kei Komora, kei na vanua taucoko mai na Buca, ka dikeva, ka raica, sa lako cake na kubou ni vanua ko ya me vaka na kubou ni lovo.\n29A sa yaco, ni sa vakarusa na veikoro mai na Buca na Kalou, sa nanumi Eparaama na Kalou, ka vakatalai Loti tani mai na veivakarusai, ni sa vakarusa na veikoro ka tiko kina ko Loti.\n30A sa lako cake mai Soa ko Loti, ka la'ki tiko mai na ulu-ni-vanua, kei rau vata kaya na luvena yalewa ruarua; ni sa rere ni tiko mai Soa: a sa tiko e na dua na qara-vatu, ko koya kei rau na luvena yalewa. 31A sa kaya na ulumatua vua ka gone, A tamadaru sa qase mai, a sa sega na tagane e na vanua oqo me mai veiyacovi kei kedaru, me vaka nai valavala ni veivanua kecega: 32daru ia mada, daru vagunuva na tamadaru e na waini, me daru moce vata kaya, me daru vakaivakawa vua na tamadaru. 33A rau a vagunuva na tamadrau e na waini e na bogi ko ya: a sa curu na ulumatua, ka la'ki moce vata kaya na tamana; ia sa sega ni kila ko koya na nona la'ki koto se na nona tu cake. 34Ia e na mataka, sa kaya na ulumatua vua sa gone, Raica, ka'u a moce vata kei tamaqu e na bogi e na noa: daru vagunuva e na waini e na bogi talega oqo; ia mo curu vua, mo moce vata kaya, me daru vakaivakawa vua na tamadaru. 35A rau a vagunuva na tamadrau e na waini e na bogi talega ko ya: a sa ia ko koya ka gone, ka la'ki moce vata kaya; a sa sega ni kila ko tamana na nona la'ki koto se na nona tucake. 36A rau sa bukete ruarua na goneyalewa i Loti vua na tamadrau. 37A sa sucu vua e dua na luvena tagane ko koya na ulumatua, a sa vakayacani koya ko Moapi: ko koya na tamadra na luve i Moapi era bula e na gauna oqo. 38Ia ko koya ka gone, sa vakasucu talega ka tagane, a sa vakayacani koya ko Peniami: ko koya na tamadra na luve i Amoni era bula e na gauna oqo.


WILIKA ENA VOSA Afrikaans Albanian American Sign Language Amharic Arabic Armenian Azerbaijani Basque Bislama Brazilian Sign Language Catalan Cebuano Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Faroese Finnish Fon French Ga Galician Georgian German Greek Hebrew Hiligaynon Hungarian Iban Iloko Indonesian Isoko Italian Japanese Javanese Kannada Kinyarwanda Kirghiz Korean Lithuanian Luganda Malagasy Malay Malayalam Mingrelian Myanmar Ndebele (Zimbabwe) Norwegian Nzema Oromo Pangasinan Persian Pidgin (West Africa) Polish Polish Sign Language Portuguese (Brazil) Portuguese (Portugal) Romanian Russian Sango Serbian (Cyrillic) Serbian (Roman) Shona Sidama Silozi Sinhala Slovak Slovenian Spanish Sunda Swahili Swedish Tagalog Tamil Thai Turkish Twi Ukrainian Urhobo Uzbek Uzbek (Roman) Valencian Vietnamese Waray-Waray Yoruba vakaViti\nRau vakaitikotiko o Madián kei Marcela ena dua na vale vinaka e Medellín, e Colombia. E sau vinaka nona cakacaka o Madián rau tiko kina ena dua vale totoka. Ia ni rau dauveiqaravi i Jiova, qo na ka e uqeti rau me rau dikeva tale nodrau isausau. Rau kaya: “Ena soqo sigadua ena 2006 e kena ulutaga, ‘Qarauna me Vinaka na Matamu,’ levu na vunau keirau rogoca e uqeti keirau me keirau bula rawarawa ga, me rawa ni keirau solia neirau vinaka kece vei Jiova. Oti na soqo, keirau liaca ni veicalati tiko na ka keirau cakava. Levu na iyaya keirau volia, levu tale ga neirau dinau.”\nOti na veivakayadrati vakayalo qori rau saga sara o Madián kei Marcela me rau bula rawarawa ga. Rau kaya: “Keirau tekivu maninitaka neirau ilavo. Keirau toki ena dua na vale lailai, volitaka neirau vale, keirau qai volia e dua na motopai.” Kuria ya, rau sa sega ni dau gole ina vanua rau na temaki kina me rau voli yaya sau levu. Rau vakayagataka e levu na gauna ena wasei ni itukutuku ena iVolatabu vei ira na tiko voleka. Rau dau maliwai ira tale ga na itokani era gumatua ni qarava na Kalou o Jiova, me vakataki ira na painia lavotaki. *\nRau mani vakatulewataka o Madián kei Marcela me rau vakarabailevutaka nodrau cakacaka vakaitalatala ena nodrau toki ina ivavakoso lalai era vinakata na veivuke. E cegu ena nona cakacaka o Madián me rawa ni rau toki. E sega ni taura rawa nona supavaisa na vu ni nona cegu. E tarogi koya sara o Madián: “E levu na ilavo o rawata, ia o bau marau?” E tukuna ni sega ni marau ena levu ni veika dredre e sotava. E kaya sara o Madián: “Kena ibalebale e sega ni bibi ena noda bula na ilavo. Na ka ga e bibi meda kila na sala meda marau kina. E vakavu marau vakalevu vei keirau vakaveiwatini neirau vakavulici ira eso tale me baleta na Kalou. Keirau via vakayagataka gona vakalevu neirau gauna ena cakacaka marautaki qo.”\nRau lomavakacegu qai marau vakalevu o Madián kei Marcela ni rau vakaliuca na veika vakayalo. Ena 13 na yabaki sa oti, rau veiqaravi tiko ena ivavakoso ena vuaira kei Colombia, na vanua e vinakati vakalevu kina na veivuke. Qo rau sa marautaka vata nodrau veiqaravi tabu vakapainia lavotaki.\n^ para. 3 O ira na painia lavotaki era lesi mai na valenivolavola ni tabana ni iVakadinadina i Jiova mera vunautaka na itukutuku vinaka ena dua na vanua. E dau soli tale ga vei ira e dua na ilavo lailai me vukei ira.\niMeli iMeli Keirau Vakatulewataka me Keirau Bula Rawarawa Ga


1 Samuela 15 | iVolatabu ena Internet | Vakadewa ni Vuravura Vou\niMatai ni Samuela 15:1-35\nTalaidredre o Saula ni vakabulai Ekaki (1-9)\nVunauci Saula o Samuela (10-23)\n“Vinaka na talairawarawa mai na vakacaboisoro” (22)\nSega ni vakadonui o Saula me tui (24-29)\nVakamatei Ekaki o Samuela (30-35)\n15 E kaya vei Saula o Samuela: “E talai au mai o Jiova meu lumuti iko mo nodra tui na nona tamata na Isireli,+ ia mo rogoca na ka e kaya o Jiova.+ 2 Qo na ka e tukuna o Jiova ni lewe vuqa:* ‘Au na cudruvi ira na Amalekaiti ena ka era cakava vei ira na Isireli, nira saqati ira e gaunisala nira lako cake mai Ijipita.+ 3 Ia mo lako, mo lai mokuti ira na Amalekaiti+ mo vakarusai ira+ kei na ka kece e tu vei ira. Mo kua ni vakabulai* ira, mo vakamatei ira,+ na tagane kei na yalewa, na gone kei na gonedramidrami, na bulumakau kei na sipi, na kameli kei na asa.’”+ 4 E kacivi ira na tamata o Saula qai wiliki ira e Tilaimi: Era le 200,000 na sotia era taubale, era le 10,000 na lewe i Juta.+ 5 E lako o Saula me yaco sara ena koro o Amaleki me toka vuni ena buca.* 6 Ia e kaya o Saula vei ira na Kenaiti:+ “Moni lako, moni biuti ira na Amalekaiti meu kua ni taviraki kemuni vata kei ira.+ Ni dei na nomuni lomani ira kece na lewe i Isireli+ ena gauna era lako cake mai kina e Ijipita.” Era mani biuti ira na kai Amaleki o ira na Kenaiti. 7 Oti oya e mokuti ira na Amalekaiti+ o Saula mai Avila+ me yaco sara i Suri,+ e taravi Ijipita. 8 E vesuki Ekaki+ bulabula na tui Amaleki o koya qai vakamatei ira na vo ni tamata ena iseleiwau.+ 9 Ia e vakabulai Ekaki o Saula kei ira na tamata, na qelenisipi vinaka duadua, na qelenibulumakau, na manumanu uro, na tamanisipi, kei na ka vinaka kece.+ Era sega ni via vakarusa qori. Ia na ka kece e sega ni yaga qai sega ni taleitaki era vakarusa. 10 E qai vosa vei Samuela o Jiova: 11 “Au rarawataka noqu lesi Saula me tui ni gole tani me sega ni muri au, qai sega ni vakayacora noqu vosa.”+ E vakararawataki Samuela na ka qo, e tagi tiko ga vei Jiova ena bogi taucoko.+ 12 Ni sou vakamataka o Samuela me lai tavaki Saula, e tukuni vei Samuela: “E lako i Kameli o Saula,+ e vakaduria e kea e dua na kena ivakananumi.+ E qai vuki me lako sobu i Kilikali.” 13 Ni yaco yani vei Saula o Samuela, e tukuna vua o Saula: “Me vakalougatataki iko mada ga o Jiova. Au sa vakayacora na vosa i Jiova.” 14 Ia e kaya o Samuela: “Na cava ga au rogoca+ tiko kina na domo ni sipi kei na domo ni bulumakau?” 15 E kaya sara o Saula: “E kau mai vei ira na Amalekaiti, nira vakabula na tamata na qelenisipi vinaka duadua kei na qelenibulumakau mera cabora vei Jiova na nomu Kalou, ia keimami vakarusa na ka e vo.” 16 E kaya vei Saula o Samuela: “Sa rauta! Au na tukuna vei iko na ka e kaya vei au o Jiova ena bogi.”+ E kaya vua: “Tukuna mai!” 17 E kaya tale o Samuela: “Ni o lailai ga e matamu,+ vakaevei o sega ni lesi mo nodra turaga na yavusa e Isireli qai lumuti iko o Jiova mo nodra tui na Isireli?+ 18 Oti e talai iko o Jiova ena dua na ilesilesi, e kaya, ‘Mo lako, mo vakarusai ira na tamata ca, o ira na Amalekaiti.+ Mo valuti ira mo vakawabokotaki ira.’+ 19 Na cava o sega ni muria kina na vosa i Jiova? Ia o ciciva ga vakatotolo na itokinivalu+ mo cakava na ka ca ena mata i Jiova!” 20 E kaya vei Samuela o Saula: “Au talairawarawa ina vosa i Jiova! Au lako ena ilesilesi e talai au kina o Jiova au mani kauti Ekaki mai na tui Amaleki, au qai vakarusai ira na Amalekaiti.+ 21 Ia era kauta na tamata na itokinivalu, oya na sipi kei na bulumakau, na ka vinaka duadua e dodonu me vakarusai, mera cabora vei Jiova na nomu Kalou e Kilikali.”+ 22 E qai kaya o Samuela: “Vakacava, e taleitaka vakalevu o Jiova na isoro kama kei na vakacaboisoro+ me vaka na nona taleitaka na talairawarawa ina vosa i Jiova? Raica! E vinaka na talairawarawa mai na vakacaboisoro,+ na vakarorogo mai na uro+ ni tamanisipi, 23 ni tautauvata na talaidredre+ kei na ca ni cakaisausau,+ na usuraka na ka ena dokadoka e tautauvata kei na vakayagataki ni kaukaua vuni kei na qaravi matakau.* Ni o beca na vosa i Jiova,+ e beci iko tale ga o koya mo kua ni tui.”+ 24 E qai kaya vei Samuela o Saula: “Au sa valavala ca niu butusevata na ivakaro i Jiova kei na nomu vosa, niu a rerevaki ira na tamata au mani rogoca na nodra vosa. 25 Yalovinaka, mo vosota mada na noqu ivalavala ca, me daru lesu vata meu cuva sobu vei Jiova.”+ 26 Ia e kaya vei Saula o Samuela: “Daru na sega ni lesu vata ni o beca na vosa i Jiova, e beci iko tale ga o Jiova mo kua ni nodra tui tiko ga na Isireli.”+ 27 Ni vuki o Samuela me lako, e dreta o Saula na bele ni nona isulu balavu tabaleka mani kadresu. 28 E kaya sara vua o Samuela: “Sa kauta tani vei iko nikua o Jiova na veiliutaki vakatui e Isireli, ena solia vua e dua drau kaivata e vinaka sara vei iko.+ 29 Ena sega tale ga ni lasu+ na Kalou Cecere ni Isireli,+ se veisautaka nona vakasama ni sega ni tamata o koya me dau veisautaka nona vakasama.”+ 30 E kaya o Saula: “Au sa valavala ca. Ia mo rokovi au mada e matadra na nodra qase na noqu tamata kei na matadra na Isireli. Me daru lesu vata, au na cuva sobu vei Jiova na nomu Kalou.”+ 31 E lesu o Samuela me muri Saula, e cuva sobu vei Jiova o Saula. 32 Oti e kaya o Samuela: “Kauti Ekaki na tui Amaleki voleka mai vei au.” E lako vakavoraki* yani vua o Ekaki, e kaya lo tiko: ‘Sa sega tale ni leqataki* na mate.’ 33 Ia e kaya o Samuela: “Me vaka ga nira rarawataka na yalewa ni kauta tani na luvedra na nomu iseleiwau, ena rarawa sara vakalevu o tinamu vei ira na yalewa e sega na luvedra.” E qai talaki Ekaki vakamatailalai o Samuela e mata i Jiova e Kilikali.+ 34 E lako sara o Samuela i Rama, e lako cake o Saula ina nona vale i Kipea nei Saula. 35 E sega ni raici Saula tale o Samuela me yacova na siga e mate kina, ni lolositaki Saula o Samuela.+ E rarawataka o Jiova ni lesi Saula me nodra tui na Isireli.+\n^ Se “lomani.”\n^ Ipe., “na matakau terafimi,” oya na kalou ni vuvale.\n^ Se rawa ni, “nuidei.”\n^ Ipe., “rarawataki.”